Электрон белем биреү: Уҡытыуҙа яңы алымдар – заман талабы » Табын\nЭлектрон белем биреү: Уҡытыуҙа яңы алымдар – заман талабы\n07 сентября 2018 йыл | Мәғариф\n[tКомпьютер технологиялары үҫешкән заманда йәшәйбеҙ. Кеше мәғлүмәтте тәү сиратта Интернеттан эҙләй. Республика Хөкүмәтендә лә электрон белем биреү мәсьәләләренә ҙур иғтибар бүленә.\nМәғлүмәт технологияларының йылдам үҫеше яңы белем биреү формаһын – электрон белем биреүҙе барлыҡҡа килтерҙе. Ра-йонда был йүнәлештә эш алып барыу өсөн түбәндәге маҡсаттар ҡуйылды. Тәүгеһе: электрон белем биреүҙең норматив-хоҡуҡи яғын булдырыу. Был йәһәттән 2013 йылдан республика белем биреү учреждениеларында электрон уҡытыу концепцияһы эшләп килә. Уның нигеҙендә районда ла ошондай концепция эшләнде. Икенсеһе: мәктәптәрҙең техник инфраструктураһын үҫтереү. Тәү сиратта был уҡытыусының эш урынын Интернетҡа тоташҡан компьютер, проектор, интерактив таҡта менән йыһазландырыу. Әлеге көндә райондың 11 урта, 7 дөйөм белем биреү мәктәбе һәм 1 гимназия-интернатта 490 компьютер һәм 315 ноутбук ҡулланыла, 24 информатика кабинеты, 102 мультимедиялы класта 126 проектор, 67 интерактив таҡта, 7 интерактив уҡытыу системаһы, 11 һанлы лаборатория бар. Районда 10,2 уҡыусыға бер компьютер тура килә. 19 мәктәп Интернет селтәренә тоташҡан. Балаларҙың һаулығына һәм рухи үҫешенә зыян килтереүсе мәғлүмәттән һаҡлау өсөн уларға "Интернет-Цензор” сайттарҙы фильтрлау-\nсы система ҡуйылған. Йыл һайын мәктәптәрҙә "Интернет селтәрендә берҙәм хәүефһеҙлек дәресе” үтә. Яңы уҡыу йылында "Балаларҙың һәм үҫмерҙәрҙең медиа хәүефһеҙлеге” тигән түңәрәк индерергә кәрәк.\n2016 йылда район хакимиәте бүлгән 340 мең һум аҡсаға Красноусолдың 4 мәктәбе лә юғары тиҙлектәге Интернетҡа тоташтырылды. Сөнки Интернеттың тиҙлеге электрон белем биреүҙең, бигерәк тә электрон журнал тултырыуҙың төп проблемаһы. Бөгөнгө көндә Интернет селтәрендә күп төрлө медиа-контенттар табырға була. Уҡыусылар әйтеүенсә, интерактив роликтар һәм анимациялар ҡулланып үткәрелгән дәрестәр күпкә аңлайышлыраҡ һәм ҡыҙыҡлыраҡ. Әгәр уҡыусы ниндәй ҙә булһа сәбәп менән дәрес ҡалдыра икән, электрон система ярҙамында үтелгән дәресте өйҙә үҙаллы үҙләштерә ала.\nӨсөнсө бурыс: уҡытыу процесында электрон белем биреү ресустарын (уҡыу китаптары һәм ҡулланмалары, методик ҡулланма, күргәҙмә материалдар), шул иҫәптән электрон дәреслектәрҙе ҡулланыу. Дүртенсе бурыс: дистанцион белем биреү технологияларын киңерәк ҡулланыу. Улар сәләмәтлек мөмкинлектәре сикле балаларҙы, спорт, уҡыу-тикшеренеү эше, ижад менән шөғөлләнгән балаларҙы уҡытҡанда, профилле әҙерлек, һәләтле балалар, аҙ комплектлы мәктәп уҡыусылары менән шөғөлләнгәндә, тәрбиәүи саралар үткәргәндә ҙур мөмкинлектәр аса. Был технологиялар ярҙамында уҡытыусылар үҙҙәре лә белемен камиллаштыра ала.\nБишенсе бурыс: белем биреү процесына мәғлүмәт системаларын индереү. Әлеге көндә районда түбәндәге мәғлүмәт системалары бар: 1. Балалар баҡсаһына электрон сират. Республикала бынан 6 йыл элек индерелгән берҙәм сират бер район-ҡаланан икенсеһенә күсеүсе ғаиләләр өсөн бигерәк тә уңайлы. 2. 2016 йылдың 1 мартынан 1-се класҡа барғанда һәм икенсе мәктәпкә күскәндә бирелә торған ғаризалар берҙәм "Белем биреү учреждениеларына ҡабул итеү” системаһында теркәлә. 3. Өс йыл һуҙымында бар мәктәптәр һәм уларҙың филиалдары ла электрон журналдар менән әүҙем эшләй. Бында тулы статис-тика һәм иҫәп күрһәткестәре асыҡ күренә, ошоғаса ҡулдан тултырылған отчеттарҙы хәҙер электрон журнал автоматик рәүештә үҙе эшләй. 4. Төбәк мәғлүмәт системаһы. Берҙәм дәүләт имтиханы һәм Төп дәүләт имтиханы дәүләт йомғаҡлау аттестацияларын үтеү ошо системала теркәлә. Имтихандарҙың һөҙөмтәләре юғары уҡыу йорттарына тапшырыла, сығарылыш класс уҡыусылары ғаризаларҙы электрон юл менән бирә ала. 5. Быйылғы йәйҙә "Республикала ял итергә һәм һаулыҡтарын нығытырға мохтаж балаларҙың иҫәбен алыуҙың берҙәм системаһы” индерелде. 6. 1992 йылдан башлап бирелгән бар аттестаттар ҙа белем биреү документтарының федераль реестрында теркәлә. 7. Беренсе класҡа ҡабул итеү тураһындағы ғаризалар Дәүләт хеҙмәттәре порталының "Комплектование” мәғлүмәт системаһында бирелергә мөмкин.\nҺәм тағы ла бер мөһим бурыс: электрон белем биреү өлкәһендә кадрҙар әҙерләү. Йыл һайын үткәрелгән мониторинг һөҙөмтәләре буйынса, районда уҡытыусыларҙың 93 %-ы компьютер менән эшләй, электрон белем биреү сығанаҡтарын мәктәптәрҙең 92,3 %-ы, электрон дәреслектәрҙе 84,7 %-ы ҡуллана. Уҡыусыларҙың 22 %-ы электрон белем алыу сығанаҡтарын, 13 %-ы дәреслектәргә электрон ҡушымталарҙы тотона. Мәктәп администрациялары һәм уҡытыусылар вебинарҙарҙа, телеконференцияларҙа ҡатнаша, Lync программаһын ҡулланып, оҫталыҡ дәрестәре бирә. Педагогтар электрон дәрестәр үткәргәндә санитар норма һәм ҡағиҙәләр талаптарына ярашлы, электрон ҡоролмаларҙы ҡулланыу ваҡытын теүәл үтәргә һәм Интернетты хәүефһеҙ ҡулланыуҙы тәьмин итергә тейеш. Юғары компьютер технология-лары үҫешкән ысынбарлыҡта юғалып ҡалмай, үҙ урынын табырҙай төплө белемле балалар үҫтереү уҡытыуҙа яңы технологияларҙы ҡулланмайынса мөмкин түгеллеген бар педагогтар ҙа аңлаһын ине.


«Киске Өфө» гәзитенең сайты - ЙӘТСӘ ИСЕМДӘРЕ МАТУР... - 2020 - Мәҡәләләр\nЙӘТСӘ ИСЕМДӘРЕ МАТУР...\nЯңыраҡ ошондай әңгәмәнең шаһиты булырға тура килде. "Иртәнсәк тороп тышҡа сыҡһам, бесәй бер бәләкәй генә йәнлекте сиҙәм үләнгә һуҙып һалған да уға ҡарап ултыра. Мин битараф ҡына, берәй сысҡан-фәләнде тотҡандыр шунда, тип уйлап ҡуйҙым. Әммә минең фараз дөрөҫкә сыҡманы. Бесәй ҡорбаны унан саҡ ҡына ҙурыраҡ икән. Төҫө лә башҡа. Ҡорһағы, баш-муйын аҫты һәм тәпәй остары аҡ. Арҡаһы, баш-муйындың өҫ яғы көрән. Йөнө ҡуйы. Аяҡтары ҡыҫҡа. Тырнаҡтары осло. Муйыны оҙон. Башы бәләкәй. Тештәре үткер. Күҙҙәре бер аҙ алға сығып тора. Аптырап ҡуйыла, бындай йәнлекте бер ҙә күргән юҡ ине бит әле. Әллә үҙе урмандан беҙгә килгән, әллә бесәй уны урмандан тотоп алып ҡайтҡан. Шул арала малын көтөүгә ҡыуып ҡайтып килгән күршене күреп ҡалдым. Уны ҡул болғап саҡырып алдым. Ул бесәйҙең табышына ҡарап, баш сайҡап ҡуйҙы. "Күрше айыу алған икән, тип йүгереп килгән булам бит әле. Ә бына бының исемен белмәйем. Бик ҡурҡыныс йәнлек икәнен генә беләм. Ярай әле үҙеңә ташланмаған. Бесәйеңә рәхмәт әйт, уны мәлендә тотоп өлгөргән. Тегеләй булһа, иртән тороуыңа ҡаҙ-тауыҡтарыңдан ҡолаҡ ҡаҡҡан булыр инең", - тине шаяртыу ҡатыш. Күршегә ҡарап көлөмһөрәй биреп ҡуям. Ҡаҙ суҡышынан әҙ генә оҙонораҡ булған был йәнлек нисек итеп шундай ҙур ҡаҙҙы үлтерә алһын инде? Минең өнһөҙ һорауға күрше-белгес ошолай яуап бирә. "Ҡаҙҙың муйынына урала ул. Шунан һыға инде. Тәне үтә һығылмалы бит". Әле бына шуны уйлап торам - әллә күрше шаяртты, әллә ысынды һөйләне. Йәнлектең исемен белеп ҡуйғанда ла шәп булыр ине".\nМинең мәҡәлә бына ошо йәнлеккә арнала. Уның исеме йәтсә була. Урыҫтар уны "ласка" тип йөрөтә. Әңгәмәсенең күршеһе дөрөҫ әйтә: был йәнлек йыртҡыстар төркөмөнә ҡарай. Ғалимдар белдереүенсә, йәтсә тотош ил буйынса йыртҡыстарҙың иң бәләкәйе булып иҫәпләнә. Уның кәүҙә ауырлығы ни бары 100 грамм самаһы ғына. Йәтсәнең төп ҡорбаны булып сысҡан (һәм башҡа кимереүселәр) иҫәпләнә. Был турала халыҡ ижадында ошолай телгә алына.\nКүлдән көшөл типтем тип,\nӘтәлге ҡош маҡтанып,\nМәңге ҡыйғыр була алмаҫ.\nЯрҙан сысҡан типтем тип,\nКөнгөнән ҡош маҡтанып,\nМәңге йәтсә була алмаҫ.\nБелгес-күршенең тауыҡ-ҡаҙ тураһындағы мәғлүмәте лә дөрөҫ. Йәтсә уларҙы бигерәк ярата. Һарайға бер эйәләшеп алһа, ҡаны үтә ҡыҙып китә уның. Бер төндә барлыҡ тауыҡтарҙы үлтереп, уларҙы теҙеп һалып ҡуя. Хатта йомортҡаларын тишеп эсеп бөтә. Бигерәк тә ҡаҙ бәпкәләрен "ярата". Уларҙың береһен дә һау ҡалдырмай үлтереп сыға. Үҙенән күпкә ҙур ҡуянды ла харап итеүе бар. Йәтсәнең төп ҡоралы булып уның тештәре тора. Ҡорбанының муйынына урала һәм үткер тештәрен баш һөйәге аҫтына батыра. Бына ошондай ҡурҡыныс йыртҡыс йәнлек ул йәтсә.\nБәләкәй генә ошо йән эйәһе үҙенең үтә ҡанһыҙлығы менән билдәле. Шуға күрә уның урыҫса матур ласка исеме есеменә тура килмәй. Латин телендәге исеме дөрөҫлөккә тап килә былай. Ул "ҡарҙан да ағыраҡ" тигәнде аңлата. Был ысынлап та шулай. Йәтсә йәйге көрән төҫөн ҡышын ап-аҡ тунға алыштыра. Уның аҡ ҡар өҫтөндә баҫып торғанын күреп тә булмай. Бары тик ике ҡарағусҡыл күҙе генә уны белгертеп тора. Ласка исеменә ошондай тарихи аңлатма бар. Борон йәтсәне кеше эйәләштергән һәм үҙ өйөндә тотҡан. Бигерәк тә бала йәтсә кешегә бик тиҙ өйрәнгән. Тора-бара ул ғаиләнең һөйкөмлө (ласка исеме ошоға бәйле) бер ағзаһына әйләнеп киткән. Хатта хужаһына эт һымаҡ эйәреп, урманға йөрөгән. Өйҙә сысҡандарҙы аяуһыҙ ҡырып, кешегә ярҙам иткән. Ошолай матур ғына донъя көткән мәлдә бәлә килгән: көтмәгәндә кеше ғаиләһенә бесәй килеп ингән. Ни сәбәптәндер, кеше уны яҡыныраҡ күргән. Бесәй, әлбиттә, үҙ сиратында "өйҙәшен" шунда уҡ юҡ иткән. Шунан бирле йәтсә урманда, ә бесәй кеше өйөндә көн күрә башлаған.\nМинеңсә, шул мәлдән башлап йәтсә кешегә бик ныҡ үпкәләгән. Бәлки, шуға күрәлер, ваҡыты менән ул ауылға килеп киткеләйҙер. Тауыҡ-ҡаҙын аяуһыҙ ҡырып, үҙ үпкәһен шулай кешегә белгертеп китәлер. Әйткәндәй, кешенең атын да үҙ итмәй йәтсә. Ат тотҡан кешеләр беләләр, ваҡыты менән төнгөлөккә ҡырға ебәрелгән ат лысма тир булып ҡайтып инә. Шуныһы аптырамалы, аттың ялы гел үреүле була. "Малҡайымды шүрәле менеп йөрөп, аҡ күбеккә төшөргән, ялын сәс һымаҡ үреп бөткән", - тип көйәләнер ине күптәр. Ә шулай ҙа, был йәтсәнең генә эше, тип иҫәпләүселәрҙең фекере дөрөҫтөр. Улар әйтеүенсә, был йәнлек аттың әсе тире менән сыҡҡан тоҙҙо ялай. Атҡа һикереп менә һәм уның ялын ишә башлай. Был, әлбиттә, атҡа оҡшамай. Ул тыпырсына һәм тулай башлай. Әммә тыпырсынған-тулаған һайын ул нығыраҡ тирләй. Төнө буйы аттан төшмәй йөрөй йәтсә. Таңға табан ғына һикереп төшөп ҡала. Ваҡыты менән ат аҙбарына ла килеп киткеләй ул. Был мәлдә иртән хужаны лысма тир булған ат ҡаршылай.\nЙәтсәнең йәшәү рәүеше лә бик үҙенсәлекле. Ул оя төҙөп этләнмәй. Күберәген ҡорбандарының өңөн үҙ өйө итеп ала. Һис булмаһа, тәбиғи ҡыуышлыҡтарҙа көн күрә. Ул кәбән төбөндә лә, ерҙә ҡолап ятҡан ағас аҫтында ла һәм башҡа ошондай урындарҙа ла үҙен һәйбәт тоя. Яҙ аҙағында йәтсәләрҙең яңы ғаиләләре барлыҡҡа килә. Инә йәтсә балалар өсөн ояны йылыта. Оя эсенә ҡоро үлән, мүк, япраҡ ташый һәм түшәй. Бер ай самаһы ваҡыт үткәс, дүрт-биш бәпәй донъяға килә. Яңы ғына тыуған бәпәйҙең ауырлығы ни бары 1,5 грамм була. Балалар бәләкәй, уларҙы аяҡҡа баҫтырыр кәрәк. Әммә был ваҡытҡа атайҙан күптән елдәр иҫкән була. Ата йәтсә балалар ҡарау-тәрбиәләүҙә бөтөнләй ҡатнашмай, ул айырым йәшәргә ярата. Бар донъя хәстәрлектәре әсәй елкәһенә төшә. Ул балаларын ҡарай, тәрбиәләй, һунар серҙәренә һәм башҡаһына өйрәтә. Өс-дүрт ай үтеүгә, йәш йәтсәләр тамам үҫешеп етә. Шул мәлдән башлап яңы быуын үҙаллы донъя көтә башлай.\nӘ шулай ҙа мәҡәләне, нишләптер, йәтсә - йыртҡыс бит ул, тигән фекерҙә тамамларға күңел тартмай. Әгәр йәтсә булмаһа, Аллам һаҡлаһын, урман-яланда сысҡандар үтә шашып үрсеп китер ине, улар бар донъяны баҫып алыр ине. Ә тауыҡтарға килгәндә инде... Берҙән, ул көн һайын ауылға килеп, тауыҡ-ҡаҙ ҡырып йөрөмәй. Икенсенән, бындай аяуһыҙлыҡта кешенең ғәйебе лә бар һымаҡ. Өсөнсөнән, йыртҡыс исемен күтәреп йөрөгәс, уны аҡларға ла кәрәктер инде.\nЯҙылған: 30.10.20 | Ҡаралған: 547


Ҡайын тарихы - "Шоңҡар" журналы\nАйҙар МӘЖИТОВ, Баймаҡ районы\nБашҡорт халҡын милләт булараҡ барлыҡҡа килтергән һәр ырыуҙың, йәшәгән урынына ғына хас булған тәғәйен ағасы, ҡошо, тамғаһы, яу ораны, изге тәбиғәт ҡомартҡылары булыуы тураһында мәғлүмәттәр быуаттар аша быуындан быуынға тапшырылып килгән һәм юғалтмай һаҡланған. Ырыу атрибуттарын тикшереү һәм тергеҙеү буйынса фәнни хеҙмәттәр башҡарған ғалимдарыбыҙ: Рәил Кузеев, Рим Янғужиндар башҡорт халҡына баһалап бөткөһөҙ хазина булырҙай алтын ҡомартҡы ҡалдырҙы…\nӨмөтбай ауылының Әүлиә тауы тураһында матбуғат биттәрендә мәғлүмәттәр баҫылғанға күрә, уға ҡабаттан туҡталып тормайым, тик тауҙың түбәһендә Әүлиә ҡәбере булыуы, ә төньяҡ ипкелендә ҡурған ҡәберенең таш бағанаһы – менгир булыуы тураһында уҡыусыларымдың хәтеренә төшөрәм. Ауырыуҙарҙан, төрлө сирҙәрҙән дауалаусы Әүлиә тауы, ҡәбере, күле тураһында тирә-яҡ ауылдар ғына түгел, күрше райондарҙа, хатта республикабыҙҙың төрлө тарафтарында йәшәүселәрҙең хәбәрҙар икәнен ишетеп торабыҙ. Тимер аттарҙың тауға юл тапап бөтөүе килеүсе кешеләрҙең күп булыуын иҫбатлап тора. Тауҙың итәгендә, урман эсендә, ҙур булмаған аҡлан бар, әйтерһең дә, тәбиғәт тап ошо аҡланда машиналарҙы ҡалдырырға, сәй эсергә ишаралай кеүек. Артабан тауҙың түбәһенә тик йәйәүләп кенә күтәрелергә мөмкин. Килгән кешеләр тау башына күтәрелгәс, ҡыҙыл кирбестән ҡоролған Әүлиә ҡәбере янында әруахтарға бағышлап аят уҡый, ил-йортҡа именлек, үҙҙәренә һаулыҡ теләп хәйер тарата. Ауырыуҙарынан дауаланған Өмөтбай ауылы кешеһе Ишмурзин Ғилфан, әйткән аманатына тоғролоҡ һаҡлап, Әүлиә ҡәберен ҡыҙыл кирбес менән бурай. Сәй эскәндән һуң ергә ятып серем итеп алыу мотлаҡ үтәлергә тейешле йола һанала. Фәҡәт серем иткән ваҡытта ғына Әүлиә дауаһы килешә, тип һөйләй ололар.\nӘүлиә тауы итәгендә беҙҙең яҡта һирәк осраған ҡара ҡайындар үҫә. Уҡыусыларым менән ҡайын сауҡалығын тикшереп сыҡҡандан һуң Әүлиә тауында өс ҡара ҡайын булыуын асыҡланыҡ. “Ни өсөн тәбиғәттә ҡара ҡайындар һирәк осрай? Халҡымдың был ағастарға ҡарата мөнәсәбәте нисек икән?” тигән һорау эҙләнеү эшемә сәбәп булды.\nЭлек-электән халыҡта аҡ ҡайын матурлығын ҡатын-ҡыҙ гүзәллеге менән сағыштырыу киң таралған. Күп кенә йырсылар ҡайындар урманында, ап-аҡ ҡайындар ҡосоп йыр башҡарырға ярата. Билдәле бер йырҙың “Аҡ ҡайынды ҡосҡанмын, мин уны һин тип торам” тигән һүҙҙәре лә, матурлыҡ өлгөһө булараҡ, аҡ ҡайынға бағышлана бит.\nӘ ҡара ҡайындар тураһында халыҡ фольклоры ни һөйләй?\nРәсәй халыҡтарының легендалары менән танышып сыҡҡандан һуң, ҡара ҡайындың һөйгәнен, мөхәббәтен юғалтыусы ҡыҙ образы булыуын асыҡлайһың. Һөйгәнен һуғышҡа оҙатҡан ҡыҙҙың, үлем хәбәре алғас, аҡ ҡайын янында ергә ятып күҙ йәшен түгеүе һәм таң атыуға был бисара ҡыҙҙың ҡара ҡайынға әүерелеүе тураһында хәбәр тетрәндерә. Яҙҙар еткән һайын ҡара ҡайын һөйгәнен һағынып саф йәштәрен ҡоя, уның ҡайғыһын уртаҡлашып, аҡ ҡайындар ҙа йәшкә мансыла, имеш...\nБына ҡайҙан килә икән ҡатын-ҡыҙҙың бер-береһенең күҙендә йәш тамсыһы күреү менән, күңелдәре нескәреп, бергәләшеп йәшкәҙәүҙәре. Ҡайын миндегенең йомшаҡлығында ҡатын-ҡыҙ ҡулдарының шифаһын тояһың, ә ҡайын утын-күмеренең эҫелеге гүзәл заттарҙың мөхәббәт ҡайнарлығын күрһәтә кеүек.\nУрман белгестәренең “тәбиғәт феномены булараҡ, ҡара ҡайындар тоҡом ҡалдырмай” тигән фекере лә иғтибарға лайыҡ.\nҠара ҡайындарға ҡарата халыҡ та бер төрлө генә фекерҙә түгел. Быны, мәҫәлән, Таһир ауылы ҡара ҡайыны миҫалында күрергә була. Баймаҡ–Өфө трассаһының Солтанһырты түбәһендә ҡара һылыуҡай үҫә ине... Уны Таһир ауылы кешеләре ауыл күрке тип ҡабул итте, кәртәләп алды, янына эскәмйәләр эшләп ҡуйҙы. Ҡайын янында юлсылар туҡтап ял итә, теләк теләп ҡайын төбөнә тәңкә һала, ботаҡтарына ал таҫма үрә ине. Йәш парҙар ҡара ҡайын янында тоғролоҡҡа ант биреү йолаһын үтәне. Тик бер ваҡыт ҡара ҡайынды бысып ҡолатып ҡуялар... Ололар ҡара ҡайынға яман кешеләрҙең күҙе тейҙе, шуға ҡара ҡайын ҡороно, тигән фекерҙә булһа, йәш быуындың үҙ фекере – ҡайын янында биргән антын үтәмәй кейәүгә барғаны өсөн әрме хеҙмәтенән ҡайтҡан һалдат ҡырҡҡан, имеш...\nӘ шулай ҙа иң тапҡыр яуапты Таһир ауылы туҡталышында торған юлсы ҡатын еткерҙе, тип уйлайым. Был телдәр, алсаҡ ҡатын Солтанһыртҡа еткәнсе ауыл яңылыҡтарын һөйләп өлгөрҙө. Ҡара ҡайын тураһында һорауыма ҡатын ябай ғына итеп: “Ҡайынды ирҙәрен көнләшкән ҡатындар ҡырҡты”, – тип яуап бирҙе. Минең аптыраулы ҡарашыма, уйынлы-ысынлы итеп, ҡайһы бер ирҙәр, бер “яртыһы” булһа, икенсе яртыһына – ҡайын янына барыр ине, тип өҫтәп ҡуйҙы. Бына бит, аңла ҡатын-ҡыҙҙы: әле илай, әле көлә, әле көнләшә...\nБыл хәбәрҙе, әлбиттә, көләмәс шартында теркәп үтәм, ә мәҡәләмдең тәүге юлында телгә алған һәр ырыуҙың үҙ ағасы, ҡошо, ораны булыуы – тарихи факт. Билдәле күҙ табибы Эрнст Мулдашев, әңгәмә ваҡытында, ырыу ҡоштары мәрхүмдәрҙең йәнен әхирәткә оҙатыусы хеҙмәтен үтәй, тигән фекер әйткәйне. Ә бына мин, ырыу ағасы һәр ҡәүем тамырының быуаттар тәрәнлеген күрһәтә, тыуған ер-тупраҡ менән бәйләнеште сағылдыра, тип уйлайым. Ысынлап та, “тамыры ныҡ” тигән һоҡланыу һүҙе лә, “тамыры ҡороно” тигән ләғнәте лә ағасҡа түгел, әҙәмгә ҡарата әйтелә бит.\nАғастарға һаҡсыл ҡараш беҙҙең көндәрҙә лә үтәлә, мәҫәлән, өйлөк ағасты тик ҡышын ҡар яуып, тәбиғәт йоҡоға талғас ҡына башҡарғандар. Урманға ингәс ҡороған ағасты “бисмилла” менән ҡолатыу йола булып торған (“ҡоро ағас ҡолатҡан”, “ҡармаҡҡа балыҡ ҡаптырған”, “ҡорбан салған” һүҙбәйләнештәре бер үк фекер ебе түгелме икән?). Яҙын иһә бөрө тирткән япраҡ ағастарын, ылыҫ бөрккән (теш бөрккән) ҡарағай-ҡарағас ағастарын күпләп ҡырҡыу ҡәтғи тыйылған. Быуындар берлеген күрһәтеүсе шәжәрәнең ағас рәүешендә эшләнеүе бушҡа ғына түгелдер. Шуға күрә һәр кем ырыу ағасын ҡәҙерләгән, солоҡ ағастарына ырыу тамғалары һуғып аҫабалыҡ хоҡуғын раҫлаған.\nАта-бабаларыбыҙҙың элек-электән ағас-ҡош атрибуттары аша тәбиғәтте һаҡлауға өндәүе бөгөнгө көндә лә көнүҙәк мәсьәлә булып ҡала һәм беҙҙән тәбиғәтте ҡәҙерләүҙе үтенә.\nтарихсы, Баймаҡ районы.


«Һылыуҡай» конкурсының финалына сыҡҡан 20 ҡыҙ Гран-при – автомобиль өсөн көрәшә // Мәҙәниәт | новости башинформ.рф\n16:40, 27 ноября 2020 Мәҙәниәт\nӨфөлә башҡорт ҡыҙҙарының «Һылыуҡай» Бөтә Рәсәй конкурсының финалына әҙерлек бара. Хәтерегеҙгә төшөрәбеҙ, 3 декабрҙә еңеүсе төп приз – «Лада» автомобиле менән бүләкләнә. Бөгөн матбуғат конференцияһында финалға үткән 20 ҡыҙ журналистар алдында сығыш яһаны, ойоштороусылар менән бергә ҡыҙыҡлы мәғлүмәттәр менән бүлеште.\nБаһалама ағзалары һүҙҙәренсә, эске матурлыҡҡа, тәрбиәгә, һомғол буй-һынға, гүзәллеккә, һөйкөмлөлөккә һәм ихласлыҡҡа баҫым яһала. Ҡыҙҙарҙың йәше — 16-нан алып 25-кә тиклем, буйы— 165 сантиметрҙан ашыу. Башҡорт ҡыҙҙары ҡара сәсле була тигән стереотипҡа ҡарамаҫтан, ҡатнашыусылар араһында һарғылт сәсле һәм йәшел, зәңгәр күҙле ҡыҙҙар ҙа осрай. Иң мөһиме, был тәбиғи матурлыҡ булһын.\nЛәкин Рәсәй төбәктәренән килгән ҡыҙҙарҙың бөтәһе лә әҙәби башҡорт телен бер тигеҙ кимәлдә белмәй.\n«Башҡорт телендә иркен аралашмағандарҙы ситкә ҡаҡмайбыҙ, ҡайһы бер ҡыҙҙар урындағы диалекттарҙа һөйләшә. Әммә финалға әҙерләнгәндә ҡыҙҙарҙың башҡорт телен, үҙ халҡының мәҙәниәтен һәм тарихын өйрәнеү өсөн ваҡыты етерлек. Беҙҙән улар ҙур тәжрибә һәм оҫталыҡ туплап ҡайтып китер», — тип билдәләне конкурстың директоры Артур Әлибәков.\nШуға бәйле, финалға әҙерләнгән саҡта ҡыҙҙар менән дефиле нигеҙҙәре, бейеү һәм башҡа ижади номерҙар ҡуйыу менән шөғөлләнеп кенә ҡалмайҙар, башҡорт теле дәрестәре уҙғаралар, «визиткалар»ҙың йөкмәткеһе һәм дөрөҫ әйтелеш өҫтөндә эшләйҙәр. Шулай уҡ номерҙарға башҡорт телен төрлө кимәлдә белгән ҡыҙҙарҙы урынлаштырырға тырышҡандар. Рәсәйҙең һәм Башҡортостандың халыҡ артисы Хөрмәтулла Үтәшев хәҙер уларға актер оҫталығы һәм сәхнә телмәре буйынса дәрестәр бирә.\nПроекттың баш режиссеры Айгөл Үтәгәнова быйылғы конкурстың тағы бер үҙенсәлеген асты – бер номер Бөйөк Еңеүҙең 75 йыллығына бағышлана.\nОйоштороусылар хәбәр итеүенсә, эпидемиологик хәлгә бәйле, ҡыҙҙарҙан медицина белешмәләре алғандар. Ҡурған өлкәһендә һайлап алыу турын үткән бер ҡатнашыусы ғаиләһенең изоляцияла ултырыуы сәбәпле финалға килә алмаған.\nБашҡорт ҡыҙҙарының «Һылыуҡай» конкурсы 28-се тапҡыр уҙғарыла, ләкин тәүгә Бөтә Рәсәй статусын алды. Финал 3 декабрҙә «Башҡортостан» дәүләт концерт залында була. Конкурстың көндәлектәре Башҡортостан юлдаш телеканалында күрһәтелә, телетамашасылар финалдың яҙмаһын да ҡарай ала. Социаль селтәрҙәрҙә тура эфирға сығыу планлаштырыла.


Ике тапҡыр тест бирәсәктәр\n21 Апрель , 11:00\nБөтә донъя һаулыҡ һаҡлау ойошмаһының 21 апрелгә ҡарата мәғлүмәттәре буйынса, Ер шарында коронавирус йоҡтороусылар һаны 141,7 миллионға еткән. Иң күп сирләүселәр - Америка Ҡушма Штаттарында һәм Һиндостанда.\nҠороғорвирустан бөтәһе 3 миллиондан ашыу кешенең ғүмере өҙөлгән. Был вирус әле һаман сигенмәй әле.\nРәсәй ҡулланыусылар хоҡуҡтарын күҙәтеү хеҙмәте талап итеүенсә, 21 апрелдән Танзаниянан һәм Төркиәнән беҙҙең илгә ҡайтыусылар 5 көн эсендә ике тапҡыр коронавирусҡа тест бирәсәк. Ә 1 майҙан сит илдәрҙән ҡайтыусы һәр кем әлеге кеүек бер түгел, ике тест тапшырасаҡ. Уларҙың араһы 24 сәғәттән кәм булмаҫҡа тейеш. Әйткәндәй, Танзания һәм Төркиә менән авиабәйләнеш 15 апрелдән 1 июнгә тиклем сикләнде, был ул илдәрҙәге коронавирус менән бәйле эпидемиологик хәлдең насарайыуы менән аңлатыла. Туристарҙы махсус рейстар менән ҡайтаралар.


Мәк сәскәле ялан 13.10.2015 // Бәйгеләр һәм конкурстар\n...Осрашаһы көндә, ҡыңғырау шылтырауына ишеген асып ебәргән Алсәсәк артына йығылып китә яҙҙы. Алдында ҡара бөҙрә сәстәре яурынына тиклем тиерлек төшөп торған, йәп-йәшел күҙҙәрендә йондоҙ яҡтылығы сағылған, мыҡты кәүҙәле, ҡояшҡа янған тәнле егет баҫып тора. Барыҫмы-барыҫ! Алсәсәктең яҙмышына ни өсөн юлбарыҫҡа оҡшаған эт, уға оҡшаған егетте сығарып ҡуялар икән һуң?\nАлсаҡ, бөтә төр серле төшөнсәләр менән ҡыҙыҡһыныусан, йәшлегенә күрә күпмелер дәрәжәлә бер ҡатлы Рөстәм Алсәсәктең һәр һүҙен йотлоғоп тыңлай, ҡараштары берсә уйсанланып, берсә яҡтырып китә. Эйе, күп нәмәләрҙе белмәй әле Рөстәм. Белмәһә — белер. Алсәсәк уны өйрәтер, белгәндәрен һөйләр. Матди донъя, Нескә донъя барлығын, Ер йөҙөндә йәшәүселәрҙең һайландығы ғына Нескә донъяға эләгәсәген төшөндөрөргә тырышыр.\nРөстәм менән аралашҡаны бирле әсәһе лә Алсәсәктең йәнен көйҙөрмәй башланы. Ыҙғышмаҫ, уның һәр һүҙенә арҡыры яуап бирмәҫ булып китте. Осрашҡан һайын яҡынайғандан-яҡыная бара Рөстәм. Йыш ҡына лоджияла һөйләшеп ултыралар, серле төнгө күкте, йондоҙҙарҙы күҙәтәләр. Унан берәр ым-ишара булмаҫмы, тип өмөтләнәләр.\n— Айҙың нуры күңелде әллә нишләтә, — ти Рөстәм. — Ғашиҡ булғы, яратҡан кешеңде ҡосаҡлағы, иркәләге килә.\n— Ай, Рөстәм, үле планета. Заманында тереклек энергияһын Ергә бүләк иткән. Айҙың үҙ орбитаһы ла юҡ, шуға Ергә тағылып тигәндәй, артынан эйәреп хәрәкәт итә. Үҙенең ҡөҙрәтен юғалтҡанға үкенә, күрәһең, Ерҙән хәҙер көнләшә, фажиғәләр, катаклизмдар ебәрә. Ниндәйҙер планетаның Ерҙең энергияһын һурып алыуын көтә. Тик юҡҡа үсләшә Ай... Ер берәй заман Ай кеүек һыуынһа, Ай үҙе тарҡалып, ҡом кеүек онталасаҡ.\n— Кит әле! Ә бит нуры бигерәк серле... Алсәсәк, һин Айға оҡшағанһың... Һине ҡосаҡлағым, яратҡым, иркәләгем килә, ә һин яҡын да ебәрмәйһең. Уралам да уралам һинең яныңда. Наҙ теләгән көсөк кеүекмен. Эләктерәм бит хәҙер! — Рөстәм Алсәсәкте кинәт кенә тартып алып ҡосағына ҡаушырҙы ла ҡуйҙы. Алсәсәк әллә нишләп китте. Тәне буйлап илерткес тулҡындар йүгереште. Ә, бәлки... Ҡәҙимге тормош менән йәшәргә лә ҡуйырғалыр? Ошо тау ышығы кеүек ҡуйында йоҡларға, балалар тыуҙырырғалыр? Ярамай! Ул тән ләззәтенән ары торорға тейеш. Яратыуҙың ғазап ҡына икәнен Алсәсәк һынаны бит инде. Атаһы, эте, Вадим... Хәҙер Рөстәмде лә юғалтһынмы ни? Зиһене ҡапыл аяҙайып китеүҙән, Алсәсәк Рөстәмдең ҡуйынынан һурылып сыға һалды.\n— Рөстәм... Һөйләштек бит... Беҙ рухи берҙәмлектә... Тән яҡынлығынан тыйылырға тейешбеҙ.\n— Ярар! — Рөстәм һикереп тороп бүлмәгә инеп китте. Алсәсәктең тотош тән ағзалары үҙенә буйһонмаған кеүек булды. Тәне буйлап берсә яндырғыс, берсә һыуыҡ тулҡын йүгерә. Бер аҙҙан аңына килеп, бүлмәгә инде. Рөстәм күренмәй. Хушлашмай ҙа сығып киттеме икән ни? Ванна бүлмәһе ишегенән нәҙек кенә ут төшә. Һыу аҡҡаны ишетелә. Алсәсәк, үҙе лә аңғармаҫтан, шул яҡтылыҡҡа күҙ һалаһы итте. Рөстәм душ аҫтына баҫҡан да һыу ҡойона. Ни өсөн китаптарҙа гел ҡатын-ҡыҙ тәненең матурлығын тасуирлап яҙалар икән ул? Ир-аттың тәне бит ҡатын-ҡыҙҙыҡынан күпкә камилыраҡ. Ошо йәшкә етеп, пляждан тыш ерҙә яланғас ирҙе күргәне юҡ ине әле Алсәсәктең. Окала һыу ингәндә Вадимдың кәүҙәһенә лә ҡыҙығып ҡарағаны ғына хәтерендә. Ул йәһәт кенә лоджияға кире йүгерҙе.\n— Мин киттем, Алсәсәк, ишегеңде бикләп ҡал!\n— Бәлки... — Йәнә ниҙер әйтергә Алсәсәктең теле әйләнмәне. — Шылтыратышырбыҙ, Рөстәм...\nШул китеүенән Рөстәм ғәйеп булды. “Бәйләнештә” селтәренә лә сыҡмай, телефоны ла яуап бирмәй.\nКөҙгө ҡарлы ҡатыш ямғырҙар ваҡытында Алсәсәк бөтөнләй төшөнкөлөккә бирелде. Ни сәбәптән ташланы уны Рөстәм? Был һорау алдына нисә генә сығып баҫмаһын, яуабы табылманы.\n— Бөтөрөнөп киттең, балам, дауаханаға ятып алаһыңмы әллә? Нервыларың насарая бит... — Әсәһе уға шулай тип өндәшеп ҡараны.\n— Йәнә шул балыҡ башы! Мине ауырыуға сығара алмай ғына йонсоноң бит!\nЭшкә йөрөнө Алсәсәк, эшенән ҡайтты. Театрҙарға, күргәҙмәләргә йөрөп алды. Күңелендәге тынғыһыҙлыҡ баҫылмай. Рөстәм төшөнә инә. Ҡосаҡлашалар, яратышалар икән тип күрә. Тәне ҡыйралып, башы зиңкеп уяна.\nЙыл тирәһе ваҡыт үтте. Хәбәр-хәтере юҡ. Дуҫтары булғандыр бит, аралашҡан кешеләре булғандыр. Ни өсөндөр Алсәсәк улар менән танышманы. Рөстәмде ҡәҙерле ҡурсағын ҡурсалаған бала кеүек ҡамалап тотоуы, үҙ йоғонтоһонан ысҡындырмаҫҡа тырышыуы дөрөҫ булманымы әллә?Ата-әсәһенең кемлеген, адресын да белмәй бит.\nСеү! “Бәйләнештә”ге Рөстәмдең битенән зыңҡ китеп хәбәр килеп төштө. “Мин һине барыбер табасаҡмын, йүнһеҙ бисә! Ҡайҙа ҡуйҙың баламды? Ниндәй хаттар ебәреп яттың, башын бутап? Ниндәй туҙға яҙмаған Шамбала ул? Беҙгә уның ни хәжәте?! Күҙ ҙә ҡаш кеүек кенә балабыҙҙы арбағанһың, әйт, ҡайҙа ҡуйҙың? “Борсолмағыҙ” тигән хәбәре генә килде, һин беләһеңдер. Бикләп тотаһыңдыр, күп булһа!”\nАлсәсәк хатҡа яуап бирмәне. Бер аҙҙан йәнә хәбәр килеп инде: ”Эҙләйем һине, таба алмайым, тапһам — үлтерәм!” Алсәсәк йәнә яуапһыҙ ҡалды. Әсәләренә әйтмәй ҡайҙа олаҡты икән һуң Рөстәм? Хәбәре булғас, тимәк, тере.\n“Рөстәмде атаһы Алтайҙағы Әлхәс монастыры тирәһенән эҙләп алып ҡайтты. Танырлыҡ та түгел, һин иҫәргә ышанып, Кайлас тауына менеп китһә, үлеп кенә ята ине бит. Һине элекке күршебеҙ Фатима апай белә икән. Мин һиңә әсәйең булмам, ул бахырыңды еңеп алғас та! Әле Фатима апай тыйғанға ғына яныңа бармайыраҡ торам. Мәгәр йәнә балабыҙға һуғылһаңмы, үҙеңә үпкәлә!”\nАлсәсәк ноутбугын һүндереп ҡуйҙы ла карауатына барып ятты. Күҙен сытырлатып йомғоһо, килеп ябырылған ваҡиғаларҙы онотҡоһо, йәнә күңел арбағыс ләләләр тулҡынланған яланға барып сыҡҡыһы килде. Еңелергә, тапалырға тейешме ул? Юҡ инде! Рөстәмде әсәһенең ҡулынан тартып алырға кәрәк. Нисек табырға һуң? Ә-ә-ә... Фатима ҡарсыҡ күршебеҙ ине, тигән бит. Тимәк, уның аша табырға мөмкин Рөстәмде. Ә Фатима ҡарсыҡтың телефонын әсәһе белә. Унан һорап алырға ла... Ә ниңә шылтыратмай әле әсәһе был арала, аҙна тирәһе инде, килеп тә сыҡмай?\n— Алло! — телефондан ят тауыш яуап бирҙе. — Кем әле был?\n— Фатима апайың...\n— Һин әсәйемдә икән дә. Мине сәйнәп ултыраһығыҙмы? Тап һин кәрәк инең дә миңә. Дөрөҫөрәге, Рөстәмдең адресы кәрәк.\n— Ниндәй Рөстәмдең?\n— Белмәмешкә һалышма! Әсәһе, күрше йәшәнек, ти бит.\n— Ә-ә-ә, улмы? Улар күсенде ул. Адрестарын белмәйем. Ул баланы атаһы милиция аша әллә ҡайҙан, Алтай яғынан табып алып ҡайтҡан. Урамда осрашҡайныҡ, әсәһе һөйләп торҙо. Шамбала эҙләп йөрөгән. Шамбала тигәне ожмах булһа кәрәк. Ожмах ерҙә булмағанын белмәй шул әле. Йәшерәк... Адрестарын белмәйем шул...\nАлдайҙыр инде. Алсәсәк бит уны барыбер табасаҡ.\n— Шамбала ерҙә лә бар ул. Һеҙ белмәгәс тә. Әсәйемде бир әле!\n— Ни бит әле, Алсәсәк ҡыҙым... Әсәйең дарыуҙар ғына килтереп кит тигәнгә килһәм, ныҡ ятып киткән. “Ашығыс ярҙам” машинаһын саҡыртырға тура килде. “Бармайым да бармайым!” ти ине лә, врачтар алып китте. Йөрәгенә приступ булған.\n— Ҡайһы дауаханала? — Алсәсәк үҙе лә һиҙмәҫтән шомланып китте.\n— Егерме беренселә. Реанимацияға әбинеп киттеләр.\n— Ныҡмы ни?\n— Шулай булып сыға. Иҫән генә булһын, Хоҙайым-Раббым. Бигерәк һәйбәт кеше бит Фәғилә. Һин, Алсәсәк, бик ҡаты бәрелмәһәңсе әсәйеңә. Һин тип йәшәне. Ғайсаһы ла тормаҫлыҡ кеше түгел ине, һиңә таяныс булам тип Өфөгә килде. Әсәй берәү генә була бит. Ысын әйтәм, һин эҙләгән Шамбала, ожмахты әйтәм, ул әсәйҙәрҙең аяҡ аҫтында, ти бит ул.\n— Кем әйтә?\n— Изге Китап әйтә. Ә һин бөгөнгә бармай тор әсәйең янына. Иртәгә икәүләп барырбыҙ.\n“Әсәйҙәрҙең аяҡ аҫтында — ожмах...” Сәйер. Ысынмы икән?


Быйыл республика ауыл хужалығы һанлы форматҡа күсә башланы - Bash.News\nБыйыл республика ауыл хужалығы һанлы форматҡа күсә башланы\nБыйыл республика ауыл хужалығы һанлы форматҡа күсә башланы https://bash.news/news/87321_byjyl_respublika_auyl_xuzhalyy_anly_formata_ks_bashlany\nЙәғни, баҫыуҙарҙы дрондар күҙәтәсәк, малдарҙы ла роботтар тәрбиәләй, ә иң мөһиме һәр гектар иҫәптә буласаҡ. Ҡайһы баҫыуҙа нимә үҫкәне, сәселгәнме, әллә алабута баҫҡанмы, барыһы ла бер телефонда күренеп торасаҡ. Ауыл хужалығындағы ноу-хау тураһында беҙҙең сайтта.\nКеҫә телефонында хужалыҡтың көнитмеше. Техникалар ҡайһы баҫыуҙы иңләй, күпме уңыш ура, һауым күләме нисек, хеҙмәткәрҙәр ниндәй эштәр менән мәшғүл. Бер нисә йыл элек кенә кеше ышанмаҫлыҡ технологиялар хәҙер Башҡортостанда ла бойомға ашырыла. Стәрлетамаҡ районының "Салауат" агрофирмаһы етәкселеге быйылдан заманса аппарат ярҙамында идара итеү алымына күскән. Бар мәғлүмәттәрҙең дә ус төбөндә булыуы күрһәткестәрҙең яҡшырыуына, хеҙмәткәрҙәрҙең тағы ла тырышып эшләүенә килтергән.\nМәҫәлән, Айгиз Сәлмәнов "Акрос" комбайнында 1 857 тонна ашлыҡ һуғып алыуға өлгәшкән. Бындай күрһәткес менән уңған егет республикала алдынғы урындарҙың береһен яуланы һәм еңел автомобиль менән бүләкләнде. Айгиздән тыш, республиканың тағы ла алдынғы туғыҙ комбайнсыһы "Шевроле Нива"лы булды.\nБыйыл республика 3 миллион тоннанан ашыу ашлыҡ йыйып алды. Бер үк ваҡытта хужалыҡтар беҙҙең төбәк өсөн традицион булмаған юғары табышлы культураларға иғтибарын арттырҙы. Һынау рәүешендә үҫтерелгәндәре урындағы тәбиғәт шарттарында ла сағыштырмаса яҡшы уңыш бирҙе. Был үҙ сиратында предприятиеларға донъя баҙарына юл асты. Атап әйткәндә, Шишмәләге завод рапстан һығылған майҙың тәүге партияһын экспортҡа оҙатты.\nДөйөм алғанда, быйыл республиканан сит илдәргә 55 миллион доллар күләмендә ауыл хужалығы продукцияһы һатылған. Етештереүселәргә шулай уҡ тәүге тапҡыр иген биржаһын файҙаланып ашлыҡты аралашсыһыҙ һатыу мөмкинлеге бирелде. Һуңғы йылдарҙа хужалыҡтар фәнгә ҡоролған юғары үҫемселек технологияларын да әүҙемерәк ҡуллана. Был йәһәттән Ғафури районының "Сатурн" крәҫтиән-фермер хужалығы аҡыллы сәскестәр ярҙамында гектар ҡеүәтен бер нисә тапҡырға арттырыуға өлгәште.\nМалсылыҡ тармағына ла роботтар килә. Быйыл Әбйәлил районы "Красная Башкирия" хужалығында заманса һөт-тауар фермаһы төҙөлә башланы. 800 һыйырға иҫәпләнгән ферманың төп үҙенсәлеге - эшсе ҡулдарҙан арынып бар мәшәҡәттәрҙе лә заманса техникаларға йөкмәтеү. Киләсәктә был тәжрибәне республиканың башҡа төбәктәренә лә таратыу ҡаралған. Әйткәндәй, республикала ғәмәлгә ашырылған һәм киләсәктә ауыл хужалығын үҫтереүгә йүнәлтелгән 100 миллиард һумға яҡын инвестиция проекттары иҫәпләнә. Әле Ауырғазы, Борай, Йәрмәкәй,Ҡалтасы, Яңауыл һәм тағы ла бер нисә төбәктә малсылыҡ комплекстары төҙөлә. Хужалыҡтар шулай уҡ тоҡомло малдар һатып алыуға ла ҙур иғтибар бүлә. Күптән түгел Ейәнсура районында урынлашҡан буш торған ҡураларға сит илдән 500-гә яҡын тоҡомло таналар алынды. Инвестор был малдарҙан йылына 10 мең килограмдан күберәк һөт һауырға ниәтләй.\nҮткән йыл Туймазы һәм Бүздәк райондарында таралған бешмә сире күптәрҙе оло хафаға һалғайны. Шулай ҙа быйыл мал ауырыуҙары менән хәл тотороҡло ҡалды. Һаҡланғанды һаҡлармын, тигәндәй, әлеге ваҡытта шәхси ихаталарҙағы малдарҙы идентификациялау бара. Хәҙер мал-тыуарҙан алынған барлыҡ продукция сертификация менән оҙатыла, шулай уҡ аттарға, һыйырҙарға һәм кәзә-һарыҡтарға махсус биркалар ҡуйыла. Киләһе йылдан сират эт-бесәйҙәргә лә етәсәк. Был эш йорт хайуандары иҫәбен белергә, йоғошло ауырыуҙарҙың таралыуына сик ҡуйыу өсөн эшләнелә. Ошондай уҡ чиптарҙы умарталарға ла беркетергә ҡарар ителде.\nБыйыл Рәсәйҙә мал итен һатыуға сығарыуҙы сикләүсе регламент та ғәмәлгә инде. Уға ярашлы, сауҙаға тәғәйенләнгән ит мотлаҡ рәүештә мал һуйыу цехтарында эшкәртелергә тейеш. Кире осраҡта ветеринарҙар рөхсәт ҡағыҙы бирмәйәсәк. Әйткәндәй, быйыл республикала ит етештереү күләме кәмәгән. Быға тәү сиратта Мәләүез районындағы Мәжит Ғафури исемендәге Башҡортостан ҡошсолоҡ комплексының бөлгөнлөккә төшөүе булышлыҡ иткән. Уның ҡарауы, республика яңынан ойошторолған ауыл хужалығы кооперативтары һаны буйынса илдә беренсе урынға сыҡты. Быйыл ғына 117 ҡулланыусылар берләшмәһе теркәлгән.\nҠояштың беренсе нурҙарына тиклем ярты эшен тамамлаған ауыл кешеләре яңы йылға ышаныслы аҙым менән аяҡ баҫа. Улар үҙҙәренең фиҙаҡәр хеҙмәте һәм әлбиттә, дәүләттән күрһәтелгән ярҙам менән хужалыҡ эштәренең бар йүнәлештәрендә лә яңынан-яңы бейеклектәр яулай. Ауыл хужалығына шундай иғтибар булғанда ғына тармаҡта етди һөҙөмтәләргә, тотороҡло үҫешкә ирешергә мөмкин.\nБилдәле йәмәғәт эшмәкәре, сәйәсмән Әхтәр Боҫҡонов вафат булды\n23:22, 22 ноя\n16:21, 22 ноя\nРеспубликала көҙ һәм ҡыш айҙарында янғындар арта\n16:00, 22 ноя\nҮлем менән сауҙа итеүселәрҙе фашларға саҡыралар\n15:38, 22 ноя


Стәрлетамаҡ ҡалаһында 12 кеше янғында һәләк булған\nБөгөн иртән Стәрлетамаҡ ҡалаһының Туҡаев урамындағы бер ҡатлы йортта сыҡҡан янғында 12 кешенең - ике ҡатын һәм ун ирҙең ғүмере өҙөлдө. Ғәҙәттән тыш хәл тураһында дежур часҡа иртәнге алтынсыла хәбәр итәләр. Ваҡиға урынына 19 берәмек техника һәм 52 ҡотҡарыусы ебәрелә. Сәғәт һигеҙенселә янғын һүндерелә. Ҡотҡарыусылар йорт эсендә ун ике кешенең кәүҙәһен таба. Тәүҙәрәк матбуғат сараларында һәләк булыусылар элекке СССР илдәренән эшкә килеүселәр тигән мәғлүмәт сыҡҡайны. Әммә республика буйынса Тәфтиш комитеты идаралығы бинала социаль адаптация үҙәге урынлашыуын һәм мәрхүмдәрҙең урында йәшәүселәр булыуын белдерҙе. Әлеге мәлдә мәрхүмдәрҙең шәхестәре , фажиғә сәбәптәре асыҡлана. Ваҡиға урынында әле беҙҙең ижади төркөм дә эшләй. Тулыраҡ 14.30 сәғәттә.


Сәнәғәт, банк секторы - был өлкәләргә дәүләт етди иғтибар бүлә. Нимә эшләйһең - көрсөк! Ә коммуналь хужалыҡ (вайымһыҙ Торлаҡ-эксплуатация участкаһы һәм бик тиҙ үҫкән тарифтар менән бергә) ташландыҡ хәленә килә һәм онотола... Бөгөн уның ҡайғыһы юҡ!\nӘ уның "бәләкәй" проблемалары кәмемәй бит. Фатир өсөн түләргә кәрәк, элекке кеүек, - дөрөҫөрәге, тағы ла күберәк. Түшәмдән ямғыр үтә, ә ТЭУ-нан слесарь килеп бармай. Ихатала түшәлгән асфальт тураһында әйтеп тораһы ла юҡ, ә подъездағы почта йәшниктәре... Лифтта йәбештерелгән рекламалар тамам туйƒырҙы.\nРеспубликаның коммуналь хужалығы өлкәһендә хәлдәр шулай насармы? "Ярҙам" итегеҙ тип ҡысҡырыу урынлымы? Юҡтыр. Иң яҡшыһы - үҙеңде торлаҡ хужаһы итеп күрергә һәм, аҙаҡ насар булмаһын өсөн, бөгөндән үк бөтәһен дә үҙ ҡулыңа алырға кәрәк. БР торлаҡ-коммуналь хужалыҡ министры Ғеман Әсәҙуллин "Власть менән диалог" тапшырыуында нәҡ ошо фекерҙе белдерҙе.\n"Власть менән диалог" тапшырыуында киң мәғлүмәт саралары вәкилдәре республиканың торлаҡ-коммуналь хужалыҡ министры Ғеман Әсәҙуллин менән осрашты. Журналистар ведомство башлығына үҙҙәрен борсоған һорауҙарҙы бирҙе. Ябай граждандарҙы борсоған һорауҙар, коммуналь хужалыҡ өлкәһенә ҡараған проблемалар яҡтыртылды. Шуларҙың береһенән башлайыҡ:\n- Ғеман Ғибаҙулла улы, коммуналь льготаларҙы монетизациялау тураһында һөйләгеҙ әле.\n- Билдәләп үтәйем, элек льгота алған кешеләрҙең уларға күрһәтелгән коммуналь хеҙмәттәргә контроллек итеү һәм уның сифатына тәьҫир итеү мөмкинселеге юҡ ине. Ә хәҙер улар был аҡсаны үҙҙәре аласаҡ һәм ТЭУ менән үҙҙәре үк иҫәпләшәсәк. Минең уйымса, был бөтә системаға ыңғай тәьҫир итәсәк.\nӘлбиттә, тулы сумма менән квитанция алған кешеләр ғәжәпкә ҡалыр - был осраҡта үҙеңдең идара итеүсе ойошмаңа мөрәжәғәт итергә кәрәк.\n- Республикала тарифтар даими үҙгәрә. Был нимә менән аңлатыла?\n- Һеҙ, моғайын, "төрлө яҡлап субсидия биреү" (граждандарҙың торлаҡ-коммуналь хужалыҡ хеҙмәттәренә сығымдарының бер өлөшөн предприятиелар ҡаплай) тигән төшөнсә менән таныштыр. Тарифтарҙы күтәреү маҡсаты - был айырманы бөтөрөү (бөгөн ул 18 процент тәшкил итә). Әммә уны "тигеҙләү", халыҡ та, һәм предприятиелар ҙа электр энергияһын баҙар хаҡы менән алһын өсөн, 2011 йылға планлаштырыла.\nБынан тыш, "иҡтисади нигеҙләнгән хаҡ" тигән төшөнсә бар. Ресурстарҙың үҙенә һәм хеҙмәтләндереүгә сығымдарҙан тыш, беҙ үҙебеҙҙең хеҙмәткәрҙәргә - слесарҙарға, урам һепереүселәргә, сантехниктарға эш хаҡы түләргә бурыслы. Күптәр, коммуналь хужалыҡ хеҙмәткәрҙәренә эш хаҡын күтәрергә кәрәк, ти. Һәм шул уҡ ваҡытта тарифтарҙың үҫеүенә зарлана. Ә был асыҡтан-асыҡ ҡапма-ҡаршылыҡ бит. Башҡа төбәктәр менән сағыштырғанда республикала электр энергияһына, һыуға һәм йылылыҡҡа хаҡтар түбән. Юғары эш хаҡына аҡсаны ҡайҙан алырға?\nБына миҫал: Башҡортостанда биш меңгә яҡын квалификациялы эшселәр (слесарҙар, иретеп йәбештереүселәр, сантехниктар һәм башҡалар), һәм квалификацияһыҙ урам һепереүселәр, йыйыштырыусылар (биш мең) талап ителә. Эш хаҡын күтәрмәй тороп, бер кем дә эшкә тотонмаясаҡ.\n- Башҡортостанда торлаҡ-коммуналь хужалыҡты реформалау íèñåê áàðà?\n- 2008 йылда Торлаҡ-коммуналь хужалыҡты реформалауға булышлыҡ итеү фондынан бергә финанслауға республиканан һигеҙ ҡала (Өфө, Күмертау, Нефтекама, Салауат, Сибай, Стәрлетамаҡ, Дүртөйлө һәм Туймазы) заявка бирҙе. Капиталь ремонтҡа һәм авария хәлендәге йорттарҙан граждандарҙы күсереүгә федераль бюджеттан 1,32 миллиард һум аҡса алынды. Республика был средстволар буйынса бөтә йөкләмәләрен үтәне: 211 йортта капиталь ремонт үтте, шулай уҡ авария хәлендәге 50 йорттан 1530 кеше күсерелде.\nАғымдағы йылда тағы 5 мең кеше өй туйлаясаҡ. Был маҡсатҡа республика федераль бюджеттан 1,401 миллиард һум аласаҡ. Тағы 600-700 миллион һумға заявка бирелгән. Бөтәһе лә план буйынса бара, йылдан-йыл финанслау күләмдәре лә арта.\n- Ғеман Ғибаҙулла улы, подъездарҙа почта йәшниктәрен даими ваталар. Йорт хужаларына ниндәй кәңәш бирер инегеҙ?\n- Әлбиттә, һеҙ почта йәшниктәрен алмаштырыу үтенесе менән Торлаҡ-эксплуатация участкаһына мөрәжәғәт итә алаһығыҙ. Әммә уéлап ҡарағыҙ - уларҙы яңынан ватмаҫтармы? Аңлашыла, хулигандар күрше райондан килмәй бит - мөлкәтебеҙҙе үҙебеҙҙең балалар юҡҡа сығара.\nКүҙ алдына килтерегеҙ: һеҙҙең подъездағы һәр шөрөптә, һәр баҫҡыста һеҙҙең милек өлөшө бар. Ни өсөн беҙ уның менән насар мөнәсәбәттәбеҙ? Ни өсөн балаларҙы яҡшылыҡҡа өйрәтмәйбеҙ? Торлаҡ-эксплуатация участкаһы баш тартты, тип фараз итәйек - имеш, аҡса юҡ. Ә һеҙ Торлаҡ милекселәр ширҡәте булдырығыҙ, йыйылыш үткәрегеҙ, һәм айына биш тапҡыр дымлы йыйыштырыу урынына бер тапҡыр ғына йыйыштырығыҙ. Ә ҡалған аҡсаларға почта йәшниктәрен алмаштырығыҙ. Бынан һуң бер кемдә лә ватыу теләге тыумаҫ.\n- Беҙҙә подъезға инеү юлдарын яҡшы тип әйтеп булмай.\n- Элек уларҙы капиталь ремонт сметаһына индерәләр ине, ә бөгөн (средстволарҙың етешмәүенә бәйле) индермәйҙәр. Проблема шул сәбәптән.\nБында ике вариант: әгәр проблемалы территория йорт тирәһендә булһа, һеҙ ТЭУ-ға мөрәжәғәт итеп, ремонт талап итә алаһығыҙ. Әгәр юҡ икән, бында инде бер ниҙә эшләп булмай - закон буйынса бындай территориялар муниципалитет ҡарамағында тора. Һуңғылары уларҙы ремонтлау эшен үҙенә алмай. Бында реформаның тамамланыуын көтөргә кәрәк, ул саҡта бөтә майҙандар Торлаҡ-эксплуатация участкаһы яуаплылығынан китәсәк. Республикала юлдарҙың торошо насарҙан түгел - быны баш ҡала ҡунаҡтары ла билдәләй.\n- Һәр көн тиерлек бер проблемаға þëûàšû¾ - машинаны ҡайҙа ҡуйырға?\nҺеҙҙә бер проблема - машина ҡуйырға урын юҡ. Ә бына Торлаҡ-эксплуатация участкаһында - башҡа: иртән ҡар таҙартҡан тракторсыға был машиналар араһынан нисек үтергә. Насар таҙарталар икән, беҙ зарланабыҙ.\nИҫке нормативтар, иҫке проекттар - былар ҙа проблема тыуҙыра. Әйткәндәй, был проблеманы Мәскәүҙә ябай юл менән хәл итәләр: машина ҡуйыу урындарына трос һуҙалар. Минең ҡарашҡа, йорттар янында күп ҡатлы машина ҡуйыу урындарыí төҙө¼ ê¼ïêœ îòîøëî áóëûð èíå. Төҙөлөш ваҡытында автомобилдәр өсөн ихаталарҙа махсус "кеҫәләр" булдырырға кәрәк - был плюс.\n- Лифттар реклама менән тулған. Был законлымы?\n- Әгәр рекламанан хеҙмәтләндереүсе ойошмаға (йәғни һеҙҙең торлаҡ фонды ихтыяжына) проценттар килә икән, ул саҡта бында бер ниндәй ҙә законһыҙлыҡ юҡ. Әгәр һеҙ (торлаҡ хужаһы) реклама белдереүҙәренән арынырға теләһәгеҙ, һеҙгә бер ниҙә ҡамасауламай - Торлаҡ-эксплуатация участкаһына тейешле ризаһыҙлыҡ яҙығыҙ!\n- Ғөмүмән, торлаҡ-коммуналь хужалыҡ өлкәһендә нимәлер үҙгәртеү нигә кәрәк?\n- Элек был өлкә тулыһынса дотациялана ине - бынан нимә килеп сыҡты. Шуға күрә реформалауҙың маҡсаты - Торлаҡ-эксплуатация участкаһына түгел, ә граждандарға, йорт хужаларына ярҙам итеү. Торлаҡ милекселәр ширҡәте һәм шәхси идара итеүсе ойошмалар булған райондарға финанслау тәҡдим ителә - бындай практиканың файҙалылығын донъя тәжрибәһе лә иҫбатлай.\nМилекселәр өсөн иң мөһиме (ìèí áûíû šœð š³éëœøå¼ƒœ òèåðëåê ºàáàòëàéûì) - үҙ хоҡуҡтарыңäû à¾ëàó һәм үҙеңде йорт хужаһы итеп тойорға өйрәне¼. Торлаҡ-эксплуатация участкаһы насар эшләйме? Яҡшы эшләгәндәрҙе яллағыҙ. Хеҙмәттәр үтә ҡиммәт була икән, Торлаҡ милекселәр ширҡәте йыйығыҙ, арзан һәм сифатлы эшләй алырҙайҙы табығыҙ. Иң мөһиме - был һеҙҙең мөлкәт булыуын аңлау һәм һеҙ уның менән командалыҡ итергә хоҡуҡлы!


2022 йылдың 1 июненә милли проекттарға сығымдарҙы үтәү 41,1 процент тәшкил итә.\n10 Июнь , 12:44\nИҡтисади үҫеш министрлығының 2022 йылдың 1 июненә милли проекттарҙы тормошҡа ашырыуға федераль бюджет сығымдарын үтәү 1,2 триллион һум тәшкил итә.\nИҡтисади үҫеш министрлығы мәғлүмәттәре буйынса, "Фән һәм университеттар" милли проектының (64,5 проценты) үтәлгән, "Рәсәй Федерацияһының һанлы иҡтисады" проектының иң түбән кимәле (18,8 процент) тора.\nБюджетты үтәү күрһәткесе буйынса милли проекттар биш ай йомғаҡтары буйынса түбәндәге таблицала тора:\n"Торлаҡ һәм ҡала мөхите" (50,8 процент);\n"Хәүефһеҙ сифатлы юлдар" (31,6 процент);\nМагистраль инфраструктураны яңыртыу һәм киңәйтеү буйынса комплекслы план (транспорт өлөшө) (57,2 процент).\n"Бәләкәй һәм урта эшҡыуарлыҡ һәм индивидуаль эшҡыуарлыҡ башланғыстарына булышлыҡ итеү" (23,3 процент) һәм "Халыҡ-ара кооперация һәм экспорт" (23,6 процент) милли проекттар өсөн бюджет үтәлешенең түбән булыуы көтөлә.


“Башҡортостан ҡыҙы” журналының март һанына күҙәтеү » Башкортостан кызы | Башҡортостан ҡыҙы\nМарт – йылдың иң һөйөнөслө, өмөтләндергес айы. Тәбиғәттең уянған, шуны тойған ҡатын-ҡыҙҙарҙың матур булырға ынтылған мөғжизәле бер мәле. Журналыбыҙҙың өсөнсө һаны ла ошо кәйефтә, ошо тулҡында ижад ителде.\nБаҫмабыҙҙың тышлығын ғүмере буйы ғәҙеллек һағында торған ихлас та, маһир ҙә замандашыбыҙ, булмышында ысын башҡорт ҡатын-ҡыҙы холҡо көҙгөләгеләй сағылған адвокат ханым Әлфиә Рәхимова биҙәй. Уның фәһемле һәм ҡыҙыҡлы тормош юлы менән Гөлназ Ҡотоеваның “Изгелек тантанаһы” исемле мәҡәләһе аша танышырһығыҙ.\nБашҡортостнадың ғына түгел, Рәсәйҙең ғорурлығы булған шашка буйынса донъя чемпионы, милләтәшебеҙ Тамара Танһыҡҡужинаның бөгөнгө көндәлек хәстәрҙәре, күңелендә йөрөгән уйҙары һәм ил мәнфәғәтенә башҡарып йөрөгән ғәмәлдәре хаҡында Динә Арыҫланованың “Ҡытайҙарға шашка уйыны ни өсөн кәрәк?” тигән мәҡәләһе лә бик ҡыҙыҡлы.\n“Халҡым гәүһәре” рубрикаһында журналист Альбина Ғөбәйҙуллина башҡорт йыр сәнғәте үҫешенә, уны туплауға һәм һаҡлауға байтаҡ өлөш индергән арҙаҡлы ханым Фәниә Хәлитованың күңел сәхифәләрен байҡай. Мәҡәлә аша уның ни өсөн йәшләй генә оло сәхнәнән китеүе, туғанын тәрбиәгә алыуы, бөгөнгө бәхетенең сере һәм башҡа бик күп һорауҙарға яуап табырһығыҙ.\nАуылдарыбыҙҙа йога, скандинав таяҡтары менән йөрөү һәм башҡа ҡыҙыҡлы спорт төрҙәре менән мауығыусы апайҙарыбыҙ, инәйҙәребеҙ, хатта өләсәйҙәребеҙ тураһында йыш яҙабыҙ. Бындай мәҡәләләр һәр ваҡыт ҙур ҡыҙыҡһыныу тыуҙыра. Тәнзилә Дәүләтбирҙинаның “Һоҡландыра Юлдыбай ҡатындары!” тип исемләнгән материалында ла ауылында оло йәштәге ҡатындар өсөн гимнастика түңәрәге алып барған Миләүшә ханым Моратованың эшмәкәрлеге бәйән ителә.\n“Әҙәби балҡыш” был юлы уҡыусыларға күстәнәскә Фәнил Күзбәковтың мөхәббәт һәм фәлсәфә менән һуғарылған шиғри шәлкемен һәм Венер Исхаҡовтың “Әсәй, һин ҡайҙа” тип аталған хикәйәһен тәҡдим итә.\n“Беҙҙең шәжәрә” рубрикаһы Әбйәлил районы Ишҡол ауылынан Шаһиев, Муллахмәтовтарҙың тамырҙарын барлай.\n“Ҡәрҙәштәрҙә – ҡатын-ҡыҙ матбуғаты” тип аталған яңы рубрикабыҙҙың тәүге ҡунағы ҡырым татарҙарының “Ненкиджан” журналы.\n“Көнсығыштың бөйөк ҡатындары” рубрикаһында журналист Гөлнара Хәлфетдинова уҡыусыларҙы был юлы “Меңъйыллыҡтар аша үткән исем – Тимербикә” тигән мәҡәләһе арҡылы төрки телле халыҡтарҙың тәүбабалары тип һаналған сак-массагет ҡәбиләләренең батшабикәһе Томиристың яҙмышы менеән таныштыра.\n“Сәйәхәт” рубрикаһында Төркиәлә йәшәгән башҡорт егете Рим Хажин иптәштәре менән Малайзияның Сипадан утрауына сәйәхәте, шулай уҡ үҙе мауыҡҡан дайвинг – һыу аҫтына сумыу ваҡытындағы мажаралы хаҡында һөйләй.\nБөйөк Ватан һуғышы тамамланыуға етмеш йыл тулыу айҡанлы журналыбыҙ иғлан иткән хәтирәләр бәйгеһенә Польшанан хат килеп төштө. Сит илдә йәшәгән Миләүшә Годбодь (Ҡолмөхәмәтова) “Яугир намыҫы” тип аталған мәҡәләһендә атаһы Мөтиғулла Фәтҡулла улының аяныслы ла, ғорурланырлыҡ та яҙмышы хаҡында бәйән итә. Уның хәтирәләрен күҙҙе йәшкә сылатмайынса уҡып булмай.\n“Ебәк тирмә” рубрикаһында был юлды бик сетерекле лә, көнүҙәк тә мәсьәлә күтәрелә. “Ил ҡөҙрәте – сафлыҡта” исемле мәҡәләлә ҡыҙлығын берҙән-беренә тип һаҡлай алған һылыуҙарҙың тыуасаҡ балалары яҙмышына нисек ыңғай йоғонто яһай алыуҙары хаҡында һүҙ бара.\n“Камиллыҡҡа ынтылыш” рубрикаһында Гөлшат Ҡунафина “Күлдәктәр гөлләмәһе” исемле мәҡәләлә дизайнер Саимә Хәсәнованың билдәле башҡорт актрисалары өсөн теккән сәхнә күлдәктәре хаҡында һөйләй. Сағыу фотоһүрәттәр менән биҙәлгән был материал баҫманың март һанына байрамса төҫ биреп тора.\nШулай уҡ журналда һәр ваҡыттағыса матурлыҡ һәм донъя көтөү серҙәре хаҡында ла байтаҡ мәғлүмәт табырһығыҙ. Гөлнара Буранҡаеваның “Йәш көйөнсә килә ҡалаһы” тигән мәҡәләһе нисек махсус күнегеүҙәр ярҙамында йөҙҙәге йыйырсыҡтарҙы кәметеү, оҙағыраҡ йәш сырайлы булып ҡалыу серҙәрен аса.\n“Башҡортостан ҡыҙы” менән бергә ҡалығыҙ, дуҫтар! Журнал менән бергә йортоғоҙға ҡот һәм бәрәкәт килһен!


Рәсәйҙә Юристар көнө билдәләнә // Йәмғиәт | новости башинформ.рф\nРәсәйҙә Юристар көнө билдәләнә\n14:35, 3 декабря 2013 Йәмғиәт\nБөгөн, 3 декабрҙә, Рәсәйҙә Юристар көнө билдәләнә. Байрам 2008 йылда Рәсәй Федерацияһы Президенты указы менән ҡабул ителгән. Быға тиклем Рәсәйҙә юристарҙың бер ниндәй ҙә байрамдары булмаған.\nЮрист профессияһының төп маҡсаты – законлы ғәҙеллек булдырыу. Донъяла шул тиклем яуаплы, хөрмәтле, абруйлы, шул уҡ ваҡытта ҡатмарлы һөнәрҙәр күп түгел. Закондарҙың мотлаҡ үтәлеше, дәүләттең йәшәйеше һәм хоҡуҡи ойошторолоуы тап судьялар һәм адвокаттарҙан, прокурорҙар һәм приставтарҙан тора.\nБала хоҡуҡтарын яҡлау өлкәһендә юристар ҙур роль уйнай: бәлиғ булмаған балаларға һәм уларҙың законлы вәкилдәренә хоҡуҡтары тураһында консультациялар бирә, документтар әҙерләүҙә ярҙам итә, билдәләнгән осраҡтарҙа бәлиғ булмағандарҙың хоҡуҡтарын судта яҡлай.\nҺуңғы йылдарҙа РФ Мәғариф министрлығында йәш юристарҙың сифатлы әҙерлеге тураһында мәсьәлә киҫкен тора – юридик вуздарҙың һанын кәметеү, был һөнәр буйынса ситтән тороп уҡыу формаһын бөтөрөү тураһында тәҡдимдәр индерелде. Министрлыҡ баһалауынса, Рәсәй вуздарында 700 меңдән ашыу студент уҡый, улар академик курстарҙы үткәндән һуң юрист дипломы ала.\nҺөнәри байрамдары менән коллегаларын Башҡортостандан Дәүләт Думаһы депутаты, Рәсәй Юристар ассоциацияһы рәйесе Павел Крашенинников ҡотланы. Был юлы байрам ҡәҙимге түгел, сөнки быйыл илдең төп законы – Коституцияның 20 йыллығын билдәләйбеҙ, тип билдәләне ул.\n— Быйылғы йыл беҙҙең өсөн ярайһы уҡ ҡатмарлы, эшмәкәрлектең нотариат өлкәһен реформалаштырырға тейешбеҙ. Шулай уҡ Юғары суд Юғары арбитраж суды менән берләштереләсәк, — тип һыҙыҡ өҫтөнә алды үҙенең ҡотлауында Павел Крашенинников.\nТеги: һөнәри байрамдар,юрист көнө


В Уфе продолжаются работы по санитарной очистке городских территорий\nӨфөлә ҡала биләмәләрен санитар таҙартыу буйынса эштәр дауам итә\nЯл көндәрендә ҡала биләмәләрен таҙартыу буйынса көсәйтелгән эш дауам итте. Шәмбе һәм йәкшәмбе көндәрендә Өфөнән 16 000 кубометрҙан артыҡ ҡар сығарылған. Йыл башынан бирле 30 494 кубометр сүп-сар сығарылған.\nҠала биләмәләрен таҙартыу буйынса төп эш күләмен ҡаланың коммуналь һәм торлаҡ хеҙмәттәре башҡара. Ҡарҙы таратыу һәм сығарыу, ҡала урамдарын, йәйәүлеләр зоналарын, йорт яны биләмәләрен, йәмәғәт транспорты туҡталыштары пункттарын, урам баҫҡыстарын һәм башҡа участоктарҙы таҙартыу эштәре алып барыла. Шәмбе һәм йәкшәмбе көндәрендә ҡалала 360 берәмектән артыҡ техника хеҙмәт итте.\nСаң таралыуын кәметеү өсөн, юлдарҙың бордюр яны өлөшөнән бысраҡты һәм сүп-сарҙы йыйыуға айырым иғтибар бирелде. Юл инфраструктураһы элементтарын, юл билдәләрен, ҡоймаларҙы, ер өҫтө һәм ер аҫты йәйәүлеләр үткәүелдәрҙе, светофорҙарҙы һәм ут бағаналарын таҙартыу һәм ремонтлау эштәре дауам итә.\nТорлаҡ хужалығы идараһы линия буйынса компаниялары күп фатирлы йорттарҙың йорт яны биләмәләрен таҙартыуҙы көсәйтте. Өмәлә 810 ишек алды йыйыштырыусы, 160-тан артыҡ техника һәм 1 758 йәлеп ителгән белгестәр ҡатнашты. Бынан тыш, подъездарҙы санитар таҙартыу һәм дезинфекциялау буйынса ла көсәйтелгән эш алып барыла. Шәмбе өмәһендә 130 ихатаны таҙарттыу, 103,6 мең кв. м майҙанда ҡар таратыу һәм 20 мең кв.м. майҙанда боҙ ватыу эштәре алып барылды.\nҠала хеҙмәттәре тәүлек әйләнәһе санитар таҙартыу эштәрен дауам итәләр.\nИҫегеҙгә төшөрәбеҙ, 27 мартта Өфөлә традицион санитар йома буласаҡ. Ҡаланың барлыҡ хеҙмәттәре милек формаһындағы кәсепхана һәм ойошма етәкселәрен тирә-яҡ биләмәләрҙе ҡарҙан һәм сүп-сарҙан таҙартырға өндәйҙәр. Бары тик уртаҡ көс менән генә ҡаланы йәшәү өсөн тағы ла уңайлыраҡ итергә мөмкин.


1000 кеше бушлай өҫтәмә белем алыуға һанлы сертификат алды\n3 Февраль 2020, 12:40\nБылтыр Башҡортостан һанлы компетенцияларға кадрҙарҙы түләүһеҙ уҡытыу буйынса Рәсәйҙең пилот проектына ингәйне. Был проект «Һанлы иҡтисад» милли проектының «Һанлы иҡтисад өсөн кадрҙар» федераль проектына бәйле тормошҡа ашырыла.\n- Башҡортостан халҡы һанлы иҡтисадтың 22 йүнәлеше буйынса өҫтәмә һөнәри белем алыуға бер мең персональ һанлы сертификат алды. Улар “Ҙур мәғлүмәттәр”, “Яһалма интеллект”, “Һанлы маркетинг” кеүек темаларға арналған, - ти республикала “Шәхси һанлы сертификаттар” проекты етәксеһе Руслан Ғәбиҙуллин.\nУның һүҙҙәре буйынса, Башҡортостанда өҫтәмә белем алырға теләүселәр бирелгән сертификаттарҙан күберәк булған. Сертификат алыу өсөн ғариза бирергә, тест үтергә, шулай уҡ бирелгән критерийҙарға тура килергә кәрәк булған. Йәғни программала ҡатнашыусылар 18 йәштән алып пенсия йәшенә тиклем (ир-егеттәр 65 йәшкә, ҡатын-ҡыҙҙар 60 йәшкә тиклем), шулай уҡ уларҙың урта һөнәри йәки юғары белеме тураһында дипломдары булырға тейеш.\nРәсәйҙә пилот проектҡа ингән биш төбәктә IТ- һөнәрҙәргә бушлай өҫтәмә белем алыу мөмкинлеге бирелде.


«Ҡыҙыл машина»быҙ ҡараға әйләнеп бара түгелме?.. » "Йәшлек" гәзите\nГазета "Йәшлек" » Новости » Спорт » «Ҡыҙыл машина»быҙ ҡараға әйләнеп бара түгелме?..\nДә-ә... Хоккей бөткәс, күптәргә Олимпиада ла тамам. Дүрт йыл буйы көттөк, нимәгәлер ышанып. Ванкуверҙа сирекфиналда уйындар хужаһы – Канадаға 3:7 иҫәбенә еңелеп, мәсхәрәгә ҡалғас, баш тренер Вячеслав Быковка бөтә булған ғәйепте тағып, йүгәнде Зиннәтулла Билалетдиновҡа тапшырҙылар. Уныһы бөтә яуаплылыҡты алып риза булды. Бөтә мәшәҡәттәрҙән бушатып, үҙебеҙҙә буласаҡ уйындарға чемпион составын булдырыуҙы йөкмәттеләр. Дөрөҫөрәге, бар мөмкинлек тыуҙырылды. Дүрт йыл буйы тик хоккей менән йәшәне, әҙерләнде. Үҙенә ярашлы ғына булған уйынсыларҙы йәлеп итте. Ғүмер буйы «Аҡ барс»та ҡулланған тактикаһынан арына алмай, шуның менән еңәсәгенә ышанды. Үҙебеҙҙең стеналар ҙа ярҙам итерҙәй тойолдо. Хатта Рәсәй Президенты ла хоккейсыларыбыҙҙы алдан күккә сөйҙө. Ғөмүмән, барыһы ла, башҡа спорт төрҙәренең уңышһыҙлыҡтарына ҡарамай, «ҡыҙыл машина»быҙға өмөт итте. Күптәр, бик күптәр Олимпия уйындарының йәмен хоккейҙан ғына күрә тиһәк, арттырыу булмаҫ, моғайын. Йылдар үтә тора, хәҙер бит Норвегия, Словения, Дания, Австрия кеүек илдәр ҙә «тешләшә» башланы. Канада, Канада тибеҙ ҙә оран һалабыҙ. Ә улар менән финалда сәкәләшер өсөн сирекфинал түгел, төркөм уйындарын да үтергә кәрәк бит әле. Рәсәй – бөйөк ил, еңеүҙәре лә алда булыр, әммә бөгөнгөһө күңелде ҡыра. Хуш, Сочи! Кореяла осрашҡанға тиклем.\nУйындар башланып, бер аҙна үтеүгә Рәсәй йыйылма командаһы ҡумтаһында ни бары ике алтын, биш көмөш һәм дүрт бронза миҙал ғына була.\n13 февралдә биатлонда Евгений Гараничев финишҡа өсөнсө килеп, ошо төрҙән яуланған көмөш миҙал янына «бронза»һын өҫтәне. Сана спортынан команда эстафетаһында Рәсәй командаһын етәкләүсе Сочи уйындарының көмөш миҙалы призеры Альберт Демченко йәнә уңышҡа өлгәшеп, командалаш иптәштәре менән икенсе баҫҡысҡа күтәрелде. Ул көндө хоккей буйынса Рәсәй йыйылма командаһы төркөм уйындарын башлап, Словенияға ҡаршы һынау тотто. Дәғүәсеһен 5:2 иҫәбенә еңде. Осрашыу бөтөү менән Беренсе каналдың билдәле алып барыусыһы Андрей Малахов шунда уҡ тура эфир ойоштороп, хоккейсыларҙың туған-тыумасаһын йыйҙы. Дөрөҫөрәге, шоу үткәрҙе. Төп дәғүәсене еңеп, чемпион булғандармы ни?.. Һәр ваҡыттағыса, алдан кәпәсте күккә сөймәһәк тә булыр ине лә, юҡ шул. Ана шуның өсөн дә икенсе уйында уҡ АҠШ хоккейсылары Зиннәтулла Билалетдиновтың тәрбиәләнеүселәрен «уҡытты»… Өсөнсө уйында ла Овечкин, Малкин, Ковальчук, Дацюк… һанай китһәң, барыһы ла «йондоҙ», Словакия командаһы ҡапҡаһына 60 минут буйына юл тапмай, Олимпия уйындарының антирекордын ҡуйҙы. Сөнки СССР һәм Рәсәй тарихында беҙҙең хоккейсылар бер уйында ла голһыҙ ҡалмай.\n14 февралдә беҙҙең ҡумтаға бер генә «бронза» төшөп ятты. Уны скелетондан Елена Никитина яуланы. Ә бына белорустар бер юлы ике тапҡыр юғары уңышҡа өлгәшеп, алтын миҙалдар һаны буйынса Рәсәйҙе уҙып китте. Сочиҙа Олимпия уйындары чемпионы Дарья Домрачева йәнә алдынғылыҡты бирмәй, икенсе «алтын»ына эйә булды. Рәсәй биатлонсылары был юлы ла призерҙар исемлегенән күпкә артта ҡалды. Тәжрибәле ветераныбыҙ Ольга Зайцева Олимпия уйындарын үҙ формаһын таба алмай үткәреп ебәрҙе инде. Бар өмөт эстафетаға ғына ҡала. Тик башҡа ҡыҙҙарыбыҙҙың һөҙөмтәһенә ҡарағанда, ул да аҡланмаҫ һымаҡ.\nТау саңғыһынан ярыштар үтте. Уға туҡталып тороу урынһыҙ, сөнки был төр беҙҙең ярыш түгел. Бер заман яҡташыбыҙ Светлана Гладышева 1994 йылда уҙған уйындарҙа икенсе урын алып, яңы тарих битен асҡайны. Ул әле һаман асыҡ тора... Шулай ҙа ял көндәрендә Рәсәй командаһы спорт һөйөүселәрҙе бер аҙ ҡыуандырҙы. Шәмбе көнө ике алтын һәм бер көмөш миҙал яулап, бер мәл хатта дөйөм өсөнсө урынға күтәрелделәр. Скелетондан Александр Третьяков дүрт мөмкинлектә дүрт тапҡыр юғары тиҙлек күрһәтеп, Рәсәйҙе өсөнсө «алтын» менән байытты. Һәм шорт-тректан Кореянан беҙгә күскән Виктор Ан чемпион булды! Шулай уҡ Владимир Григорьев та шул уҡ төрҙән икенсе һөҙөмтәгә өлгәшеп, «көмөш» алды. Өфө егете Семен Елистратов та уңышлы ғына сығышы менән алтынсы күрһәткескә иреште.\nКонькиҙа 1500 метр араға йүгереүҙә Денис Юсковҡа подиумға эләгер өсөн бары 0,13 секунд ҡына етмәне.\nСаңғы эстафетаһында Рәсәй ҡыҙҙары тәүге этапты уңышлы башлаһа ла, ҡалғандарында аҫҡа тәгәрәп, финиш һыҙығын тик алтынсы булып үтте. Ошо төрҙән беҙҙең команданың күптән бындай мәсхәрәгә ҡалғаны булмай. Ярай әле иртәгәһенә ир-егеттәр бер аҙ тырыша. Улар эстафетала, Швециянан ҡалып, көмөш миҙал менән бүләкләнә.\nЯлдан һуң биатлонсы ҡыҙҙар масс-стартҡа теҙелде. Унда беҙҙән Ольга Зайцева менән Ольга Вилухина ғына ҡатнашырға хоҡуҡ яулағайны. Нишләйһең, был юлы ла ике Ольгабыҙ ҙа дистанцияны лайыҡлы үтә алмай, тик 20-нән һуңғы урындарҙы яуланы. Тәүге атыу рубежынан һуң уңышлы ғына старт алған Зайцева бер киҫкен боролошта йығылып, һөҙөмтәлә позицияһын юғалта һәм башҡаһына хәле етмәй. Ә инде еңеүсе булып өсөнсө тапҡыр данлыҡлы Дарья Домрачева таныла.\nБобслейҙа инде күптән үҙ урынын тапҡан, Рәсәй командаһы лидеры, билдәле Александр Зубков үҙенең иптәше Алексей Воевода менән Рәсәй бобслей тарихында йәнә ҙур уңышҡа өлгәште. Улар, дүрт мөмкинлектән иң һәйбәт һөҙөмтәгә ирешеп, Олимпия чемпионы булды. Быға тиклем Союз заманында Янис Кипурс менән Владимир Козлов ҡына ошо төрҙән алтын миҙал яулағайны.\nКонькиҙа парлы бейеүҙән Елена Ильиных менән Никита Кацалапов Сочиҙа яулаған «алтын» янына бронза миҙал өҫтәне. Коньки тигәндән, шәхси беренселектә ҡатнашырға тейеш булған Евгений Плющенко, арҡаһы ауыртыуына һылтанып, Рәсәйҙе ҡатнашыусыһыҙ ҡалдырҙы. Ошоға бәйле әле һаман ғауға бара. Сөнки уны алмаштырырлыҡ бер түгел, ике спортсы Сочиға запастағы фигурист булып бара. Үҙе әйтмешләй, йәнәһе, улар икеһе лә дәғүәселәр менән алышырға лайыҡ булмай. Булмаһын, берәү ҙә бит чемпион булып тыумай. Иң мөһиме, йәштәр ҡатнашһын ине – ҙур ярыштарҙа ғына спортсы тәжрибә туплай ала бит. Нисек кенә булмаһын, СССР һәм Рәсәй бер ҡасан да ҡатнашыусыһыҙ ҡалмай. Ул ғына ла түгел, һәр уйын һайын еңеүселәр рәтендә була.\nХоккейҙа «бронза»ға булһа ла өмөт иткән ҡыҙҙар сирекфиналда Швейцарияға 0:2 иҫәбенә еңелде. Керлинг буйынса ла ир-ат менән ҡатын-ҡыҙ командалары төп бәйгенән төшөп ҡалды.\nКиләһе көндә Рәсәйҙең миҙалдар ҡумтаһы тик бер көмөш миҙалға байыны. Уныһы ла тарихи булып сыҡты. Сноуборд-кросс төрөнән Николай Олюнинға чемпион булыр өсөн саҡ ҡына тәжрибә етмәй һәм һөҙөмтәлә ул «көмөш»лө була. Рәсәй өсөн – был тәүге уңыш. Шорт-тректан ҡыҙҙар эстафетала уҙыша. Әлегә беҙ ул йәһәттән бишенсе генә. Конькиҙа 10000 метр араға йүгереүҙән йәнә Нидерланд спортсыларына етеүсе табылманы. Улар өс урынды ла яулап, алдынғылыҡты бирмәне. Рәсәй командаһынан Евгений Серяев бары 9-сы һөҙөмтәгә өлгәште. Биатлон буйынса масс-старт бәйгеһендә, ниһайәт, ир-ат ярышҡа сыға. Бында ла Рәсәй спортсылары бер ни ҡыла алмай, Сочи уйындарының бронза миҙалы призеры Евгений Гараничев ҡына «сәскәле» бишенсе урынға сыҡты. Уҙған көн шуныһы менән ҡыуаныслы булды – бер мәл Рәсәй командаһы миҙалдар һаны буйынса икенсе урынға ла сығып өлгөрҙө һәм, бер тәүлек тә үтмәй, бишенсегә төштө.\n19 февралдә Рәсәй спортсылары, һәр төр миҙалдың берәрен яулап, дөйөм дүртенсе урынға сыҡты. Сноубордтың параллель гигант слалом төрөнән Рәсәй өсөн сығыш яһаған Америка спортсыһы Вик Уайлд беренсе булһа, уның кәләше Алена Заварзина шул уҡ төрҙә бронза миҙал яуланы. Саңғы төрөнән Рәсәй спринтерҙары – Максим Вылегжанин менән Никита Крюков финишта икенсе күрһәткескә өлгәште. Биатлонда, һәр ваҡыттағыса, һөҙөмтә юҡ. Шәхси бернселектә йүнләп алдыра алмағас, эстафетаға өмөт бар ине лә, булманы шул. Шулай итеп, XXII Ҡышҡы уйындар тамамланыуға ла күп ҡалманы. Моғайын, Рәсәй спортсылары бынан ары әллә ни уңышҡа өлгәшә алмаҫ.\nӘ инде хоккейҙан «ҡыҙыл машина»ны ҡолатҡан Финляндия командаһы ярымфиналда Швеция менән осрашһа, Канада уйынсылары АҠШ-ҡа һынау тотасаҡ.\nСығыу ваҡыты 21-02-2014, 13:43 | Ҡаранылар: 720


«Киске Өфө» гәзитенең сайты - БАШҠОРТ ВИКИПЕДИЯҺЫНДА ҮҘ ЭҘЕҢДЕ ҠАЛДЫР! - 2015 - Мәҡәләләр\nБАШҠОРТ ВИКИПЕДИЯҺЫНДА ҮҘ ЭҘЕҢДЕ ҠАЛДЫР!\nӨфө ҡалаһында, республикабыҙҙың иң төп юғары белем биреү усағы булған Башҡорт дәүләт университетында, ошо көндәрҙә донъя кимәлендәге мәртәбәле, матур сара - Башҡорт Википедияһының 10 йыллығына арналған "Вики-Һабантуй" һәм халыҡ-ара фәнни-ғәмәли кәңәшмә уҙҙы. Кәңәшмәгә Рәсәйҙең төрлө төбәктәренән, төрлө ҡалаларынан, сит илдәрҙән Википедияның әүҙем ирекмәндәре килде. Улар коллегалары менән төрлө темаларға фекер алышты, Башҡорт Википедияһы эшмәкәрлегенә байҡау яһаны, был сайтҡа яҙыша башларға теләүселәрҙе мәҡәләләр яҙыу тәртибе, талаптары менән таныштырҙы.\nКәңәшмәнең пленар өлөшөн шағирә, билдәле йәмәғәт эшмәкәре Гүзәл Ситдиҡова башҡорт һәм рус телдәрендәге сығышы менән асты. Алғараҡ китеп булһа ла, шуны әйтергә кәрәк - кәңәшмәлә ҡатнашыусы күп кенә сит ил, Рәсәй төбәктәренән килгән ҡунаҡтар башҡорт телен һәйбәт аңлай булып сыҡты. Мәҫәлән, Иерусалим ҡалаһынан килгән Әмир Аарони үҙ сығышында башҡорт тексын тәржемәһеҙ ҙә аңлауы, Украинанан Виктор Семенюк хатта башҡорт телендә бер-нисә мәҡәлә яҙыуы тураһында белдереп, һоҡландырҙы. Саха (Яҡустан) Республикаһынан килгән Николай Павловтың саха һәм башҡорт телдәрендәге уртаҡ һүҙҙәрҙе һанап ишеттереүе лә күңелле булды. Ғөмүмән, сарала өс сит ил дәүләтенән - Польша, Израиль һәм Украинанан, Рәсәйҙең тиҫтәгә яҡын төбәгенән Википедия ирекмәндәре ҡатнашыуы һәм уларҙың барыһының да аҙмы-күпме башҡорт телен белеүе, аңлауы үҙе үк беҙҙең башҡорт ирекмәндәренең фиҙаҡәрлеге тураһында һөйләй.\n"Википедия"ның башҡорт бүлегенең тарихы менән таныштырып, уның иң әүҙем мөхәррирҙәренең береһе, "бей" статуслы ирекмән Рөстәм Нуриев түбәндәге мәғлүмәттәр килтереп: "Википедия"ның башҡорт бүлегендә "Башҡортостан" исеме аҫтында беренсе мәҡәлә 2005 йылдың 16 апрелендә исемһеҙ автор тарафынан яҙыла. Шул ваҡыттан алып башҡортса "Википедия"ла 10 меңдән ашыу ирекмән теркәлә һәм уның үҫешенә ярайһы уҡ өлөш индерә. 446 мең тапҡыр яңы мәғлүмәт өҫтәлә, йә булмаһа иҫкергән мәғлүмәт яңыртыла. "Википедия"ның башҡортса бүлеге - донъяла иң йылдам үҫешеүсе ойошма", - тине.\nПленар бүлек тамамланғас, конференцияла ҡатнашыусылар ике секцияға бүленеп, береһендә - саха, чечен, татар, украин, себер татарҙары, поляк телдәрендәге "Википедия"ның хәҙерге хәле һәм үҫеш юлдары тураһында фекер алышһа, икенсе секцияла башҡорт йәмәғәтселеге, башҡорт ирекмәндәре үҙ-ара фекер алышты. Был секцияла интернет селтәрҙәрендә башҡорт төркөмдәренә анализ яһалды, уларҙы үҫтереү, артабан байытыу, мәғлүмәттәрҙең сифатын яҡшыртыу тураһында фекер алышынды. Был бүлектә уҡытыусылар интернет мөмкинлектәрен дәрестәрҙә ҡулланыу тәжрибәләре менән дә уртаҡлашты. Израилдан килгән программасы Әмир Аарони "Википедия"ға мәҡәлә ултыртыу тәртибен эҙмә-эҙлекле рәүештә күрһәтте.\n"Википедия"ның башҡорт бүлеге ойошторолоуға 10 йыл тулыуға арналған "Вики-Һабантуй" башҡорт теленә лә заман технологиялары үтеп инә барыуын, ошо йүнәлештә әүҙем эшләүсе ирекмәндәребеҙ, энтузиастарыбыҙ барлығын, уларҙың бик шәп ойоштороусы икәнлеген тағы бер тапҡыр иҫбат итте. Мәҡәләбеҙҙе Фирүзә Абдуллинаның ошо сараға арнап яҙған шиғыр юлдары менән тамамлағы килә.\n...Ил яҙмышы һине борсой икән,\nУңыштары өсөн һөйөнһәң -\nҺинең урын бында! Рәхим итеп,\nТойорһоң һин шул саҡ үҙеңде...\nЯҙылған: 05.05.15 | Ҡаралған: 1283


Рәсәйҙә геройҙарҙы иҫкә алыу көнөндә Башҡортостан яңы акция башланы\nЙәмәғәт ойошмалары легендар яҡташыбыҙ, генерал Шайморатовҡа Рәсәй геройы исемен бирҙертеүҙе һорап ил етәкселегенә мөрәжәғәт итергә уйлай. Бының өсөн республика халҡынан ҡултамғалар йыйыу башланды.\nҠаһарман яҡташыбыҙ Миңлеғәле Шайморатовҡа герой исемен бирҙертеү акцияһы быға тиклем дә ойошторолдо. Республика халҡы был ниәткә дәррәү ҡушылып йөҙәр меңләп ҡултамға йыйылды. Ләкин акция төп маҡсатына ирешә алманы. Ил етәкселеге төрлө сәбәп табып Шайморатовтың ҡаһарманлыҡтарын иңҡар итте.\nБыл юлы акцияны республика кимәленә Салауаттар сығарҙы. Милли геройыбыҙ исемен йөрөткән ҡала йәмәғәтселеге эште Шайморатовтың тыуған ауылына килеп уның һәйкәленә сәскә һалыуҙан башланы. Урындағы халыҡ менән осрашып кәңәшләште, тәжрибә уртаҡлашты.\nМиңлеғәле Шайморатовҡа герой исеме бирҙертеү кәрәклеген Рәсәйҙең мәҙәниәт министры Владимир Мединский ҡаһарман яҡташыбыҙға һәйкәл асыу тантанаһында уҡ белдергәйне. Ул күрһәткән батырлыҡтар, хәрби юлы менән танышҡандан һуң Шайморатов һис шикһеҙ герой исеменә лайыҡ , тигән һығымтаға килдем. Был башланғысты тулыһынса хуплайым һәм хәлдән килгәнсә ярҙам итремен, тип белдерҙе мәҙәниәт министры.\nҠырмыҫҡалы районы халҡында ла был белдереү ҙур өмөт уятҡан. Ҡултамға йыйыу эшен улар тағы ла яңы көс менән башлап ебәргән. Был эшкә Салауаттарҙың ҡушылыуы һәм акцияның республика кимәленә сығыуына улар ҡыуанып бөтә алмай.\nАкцияны ойоштороусылар эштең уңышлы тамамланыуына ышана. Был башланғысҡа улар был юлы республиканы ғына түгел, күрше төбәктәрҙе лә, милләттәштәребеҙ йәшәгән башҡа илдәрҙе лә йәлеп итергә иҫәп тота. Күмәкләгән бит яу ҡайтарған…


Әбйәлил районының Хәлил ауылында йәшәүсе Абдразаҡовтар ғаиләһен республикала белмәгән кеше һирәктер. Уларҙың социаль селтәрҙәргә һалынған фотоһүрәте ҡуйылған лайктар һаны буйынса Голливуд актерҙарыныҡын да уҙып китте.\nИнтернет геройына әйләнгән әбей менән бабай. Уларҙы социаль селтәрҙәге меңдәрсә кешенең битендә күрергә мөмкин. Республикала ғына түгел, унан ситтә лә һөйөү яулаған ғаилә - Ишбикә һәм Нурийән Абдразаҡовтар. Әбйәлил районының Хәлил ауылында йәшәгән ғаиләне Башҡортостан юлдаш телевидениеһы хәбәрсеһе Илдар Байбулатов төшөрөп алған.\nҠосаҡлашып ултырған һөйкөмлө әбей менән бабай социаль селтәрҙәрҙә 100 мең тирәһе лайк йыя, Интернет теле менән әйткәндә, шул тиклем кеше уларға һөйөүен белдерә. Бынан тыш, фото матбуғат баҫмаларында ла донъя күрә. Абдрразаҡовтар менән танышырға теләп хатта Татарстандың «Аҡсарлаҡ» журналынан да килеп етәләр. «Комсомольская правда», «Йәшлек», «Аманат» уларҙың фотоһүрәтен баҫтыра.\nБаҡтиһәң, ҡосаҡлашып үбешеп алыу фото өсөн генә булмаған икән, әбей менән бабай тормошта ла яратып-шаярып ҡына йәшәй. Һөйөүҙәре күҙҙәрендә үк сағылып торһа ла, Ишбикә өләсәй хис-тойғоларын асып бармай, һаман ҡыҙҙарса тыйнаҡлығын һаҡлай. Шулай ҙа бабайының заманында ауылда иң шәп егет булыуын йәшермәй.\nИшбикә менән Нурийән Абдразаҡовтарҙың ғаилә ҡороуы ла бик ҡыҙыҡ була.Мәктәптә бер синыфта уҡыған егет менән ҡыҙ бер-береһен яҡшы белә, әммә ул заманда дуҫлашып йөрөү булмай. Бер йома дуҫының туйынан ҡайтып килгән егетте өйҙә туғандары ҡаршы ала һәм бөгөн өйләнәсәген белдерә.\nШул замандан хәҙер 65 йыл да үтеп киткән. Абдразаҡовтар 6 бала тәрбиәләп үҫтерә, әле уларҙың 13 ейән-ейәнсәре, 9 бүләһе бар. Нурийән Абдразаҡов ғумер буйы колхозда механик, бригадир булып эшләй, көнө-төн баҫыуҙан ҡайтмай. 1май сәсеү мәленә тура килгән тыуған көнөн дә ул пенсияға сыҡҡас ҡына үткәрә башлай.. Ә донъя йөгөн тартыу күберәк хужабикә иңенә төшә.\nИшбикә Һәм Нурийән Абдразаҡовтарҙың фотоһүрәте бер кемде лә битараф ҡалдырмауы иһә ябай хәҡиҡәтте иҫбатлай. Кеше ғүмер буйы байлыҡ, вазифа тип донъя ҡыуһа ла, мәңгелек ҡиммәттәр үҙгәрмәй. Күңел түрендә ошо әбей һәм бабай һымаҡ тигеҙ ғүмер итеп бәхетле ҡартлыҡ кисереү хыялы йәшәй. Ғаилә институты ҡаҡшап барған бөгөнгө заманда бигерәк тә.


Владимир Путин коммерцияға ҡарамаған ойошмаларға ярҙамға 8 миллиард һум бүлеү тураһындағы бойороҡҡа ҡул ҡуйҙы // Сәйәсәт | новости башинформ.рф\n8:40, 20 февраля 2018 Сәйәсәт\nДүшәмбе, 19 февралдә, Рәсәй президенты Владимир Путин коммерцияға ҡарамаған ойошмаларға булышлыҡ итеү тураһындағы бойороҡҡа ҡул ҡуйҙы. Документҡа ярашлы, Президент гранттары фондына 2018 йылда ике конкурс уҙғарырға ҡушылған. Уларҙа коммерцияға ҡарамаған ойошмалар араһында 8 миллиард һум бүленәсәк. Ойошмаларға был сараларҙы социаль мөһим проекттарҙы һәм кеше хоҡуҡтарын һәм азатлығын яҡлау өлкәһендәге программаларҙы тормошҡа ашырыуға йүнәлтергә кәрәк буласаҡ.\nБилдәләп үтергә кәрәк, уҙған йыл менән сағыштырғанда сумма бер миллиард һумға артҡан. Шулай уҡ бойороҡта «Мәҙәниәт һәм сәнғәт өлкәһендә йәш таланттарҙы асыҡлау һәм уларға ярҙам итеү» тигән яңы йүнәлеш өҫтәлгән.\n«Конкурста ҡатнашыуға ғаризаларға талаптар яңы йүнәлеш туйынса тәҡдим ителгән проекттарҙан тыш үҙгәрмәгән. Улар өсөн конкурс хаҡындағы положение менән өҫтәмә талаптар билдәләнгән. Асылында иһә, яңы йүнәлеш сиктәрендә «конкурстар конкурсы» – йәш таланттарҙы асыҡларға мөмкинлек биргән илдә иң яҡшы ижади конкурстарҙы һәм фестивалдәрҙе һайлау һәм уларға ярҙам итеү уҙғарыласаҡ. Шул уҡ ваҡытта уларҙа еңеүселәр һәм лауреаттар Координация советы менән билдәләнгән процедураларға ярашлы президенттан тура финанс ярҙам алыуға дәғүә итә ала», — тип һөйләнеләр Президент гранттары фондында.\n20 февралдә беренсе конкурста ҡатнашыуға ғаризалар ҡабул ителә башлай. Тулыраҡ бында.\nТеги: Президент гранттары, коммерцияға ҡарамаған ойошмалар, бойороҡ, Владимир Путин


Материалы за Август 2014 года » Страница 3 » Яйыҡ гәзите | Газета Яик\nЯйыҡ гәзите » Материалы за Август 2014 года » Страница 3\nТәбиғи матурлыҡҡа ни етә?04.08.2014\nТәбиғи матурлыҡ Хоҙайҙан бирелгән. Беҙҙең алда иһә уны һаҡлау, нисек барһың, үҙеңде шулай ҡабул итеп йәшәү бурысы тора. Ләкин күптәр үҙенең гүзәллеген күрә белмәй, тышҡы ҡиәфәтендә нимәлер үҙгәртергә тырыша. Әлбиттә, матурлыҡтың асылын һәр кем үҙенсә аңлай: ябай буяныу, ыҫпай кейенеү, пластик операциялар һ.б. Һуңғы ваҡытта йәштәр араһында тату, пирсинг кеүек күренештәргә иғтибар бермә-бер артты. Тәнендәге мәңге юйылмаҫ һүрәтте, ҡолағында, кендегендә, йә булмаһа танауында тимер киҫәгенең эленеп тороуын ҡыҙыҡ һәм матур тип таба бөгөнгө быуын.\nТатуировка - урындағы тирене йәрәхәтләү ысулы менән тире аҫтындағы күҙәнәктәргә буяй торған пигмент индереү, тәнгә пергаментлы һүрәт төшөрөү процесы. Тату - полинезий теленән «һүрәт» тигәнде аңлата, ә донъяға был һүҙ сәйәхәтсе Джеймс Кук тарафынан тарала. Ул башлыса тәндә декор, матурлыҡ өсөн эшләнелә. Татуның эшләнеү урыны, төрө эшләтеүсе тарафынан билдәләнә, шулай уҡ йәшәү шарттарынан, йәки ниндәй социаль төркөмгә ҡарауыңдан да булыуы мөмкин. Уның үҙенсәлекле билдәләре, төрҙәре һәм эшләнеү стилдәре була.\nТату төрлө өлкәләрҙә ҡулланыла. Мәҙәниәттә ул боди арт сәнғәтенең бер тармағы. Ошо сәнғәтте башҡаларҙан өҫтөн тип иҫәпләгән кешеләр тәндәренә татуировка кеүек төрлө һүрәттәр эшләй. Әйтергә кәрәк, улар бөтә тәнде тулыһынса биләй, һәм тәне һүрәт менән ҡапланған кеше башҡаларға маҡтанып, мөмкин тиклем шәрә йөрөргә тырыша. Иркенән мәхрүм ителеүселәр араһында тату ҡулланылыуы криминал төркөмдәрҙең үҙҙәренең иерархияһын билдәләү ысулы. Йәштәр уны үҙ-үҙенә баһаһын (самооценка) арттырыу өсөн эшләтә.\nҺуңғы йылдарҙа Башҡортостаныбыҙҙа береһенән-береһе күркәм, матур йолалар, байрамдар үтеп тора. Беҙҙең Ҡаҙаҡҡол ауылында ла шаулап-гөрләп «Һаумыһығыҙ, ауылдаштар!» сараһы уҙҙы. Ҡаҙаҡҡол борон-борондан ҡунаҡсыл ауыл.\nҺабантуйҙар үтә, күрше ауылдарҙан аттар егеп, ҡыңғырауҙар тағып һайлауҙарға килә торғайнылар. Артистар ҙа һәр ваҡыт ситләтмәне. Дауахана, почта, мәктәп эшләне. Ауыл гөрләп тора ине. Яйлап барыһы ла ябыла бшланы, эш булмағас, йәштәр ҙә ситкә таралды. Шулай ҙа һуңғы йылдарҙа яҡшы яҡҡа үҙгәрештәр күҙәтелә. Бик күркәм мәсет бар. Зиннур хәҙрәт Хажин халыҡҡа иман нуры тарата. Аҙан яңғыраған ауылда ҡот була тиҙәр. Күп йылдар элек ауылдан киткән, бөгөн иһә балаларын үҫтереп хаҡлы ялға сыҡҡан бер нисә ғаилә ауылға ҡайтты. Йорттар төҙөп, мал аҫрап, баҡса үҫтереп, гөрләтеп донъя көтәләр. Байрамға әҙерлектә лә дәртле пенсионерҙарыбыҙ әүҙем булды, йүгереп йөрөнөләр. Ауылыбыҙ бик матур ерҙә ултыра. Байрам айҡанлы халыҡ дәррәү ҡуҙғалып, уны тағы күркәмерәк итеп ебәрҙе.\nҺәр ауылдың данлыҡлы һәм уңған, абруйлы кешеләре булған кеүек, Иманғол ауылы ла төшөп ҡалғандарҙан түгел. Бер Советтар Союзы Геройы (Ж.Ғ. Сөнәғәтуллин), бер Социалистик Хеҙмәт Геройы (Р.М. Ниғмәтуллин) - минең ауылдаштарым. Мәҡәләм дә ғәҙел, эшһөйәр, намыҫлы, ергә ереккән кешеләр хаҡында.\nМиңсәғиҙә Әсмәндиәрова Рысай ауылында тыуып үҫеп, Иманғолға килен булып төшә. Килен оҙатҡанда әйтелгән «төшкән ереңдә таш булып бат» әйтеме уға тап килә. Марат Ғимадислам улы менән бергә йәшәгән тәүге йылдарынан уңған килен «Коммунар» колхозының Иманғол һөтсөлөк фермаһында һауынсы булып эш башлай. 1964 йылда, һыйырҙар ҡул көсө менән һауылғанда, 15-16 баш, механизацияға күскәс, 24-25 баш һыйыр һауып, тырыш Миңсәғиҙә алдынғылар рәтенә сыға. 1974 йылда Социалистик ярыш еңеүсеһе, 1975 йылда - 9-сы биш йыллыҡ ударнигы, III дәрәжә Хеҙмәт даны орденына лайыҡ була. 1981 йылда иң яҡшы күрһәткестәре өсөн «Янғантау» шифаханаһына путевка менән бүләкләнә. 1980 йылға тиклем һауынсы, һуңынан 1994 йылғаса мал һимертеү комплексында эшләп хаҡлы ялға сыға. Ғаиләлә 3 бала тәрбиәләп үҫтерәләр. Хәҙер 4 ейәнсәре, бер бүләсәре бар. Ире Марат имадислам улы колхозда алдынғы механизаторҙарҙың береһе булды. Ҡыҙғанысҡа ҡаршы, 1998 йылда иртә баҡыйлыҡҡа күсте. Әле Миңсәғиҙә Миндияр ҡыҙы өй усағын һүндермәй донъя көтә.\n1949 йылдың 25 декабрендә Ташҡыя ауылынан Рауза һәм амир Сөләймәновтар ғаиләһендә баш бала булып бер ҡыҙ бала донúяға килә. Уға Фирүзә тип исем бирәләр.\nАта-әсәһен шатландырып, беренсе класҡа уҡырға бара. Тик ошо мәлдә генә ете йәшлек ҡыҙыҡайҙы менингит тигән ауырыу аяҡтан йыға. Күпмелер ваҡыт Үрге Урал дауаханаһында ятҡас, ул мәрткә китә. Вафат булған тип уйлап, ҡыҙыҡайҙы морг бүлмәһенә сығарып һалалар. Ҡайғынан шаңҡып ҡалған өләсәһе Мөслимә Ташҡыяға кискә генә ҡайтып етә. Аталары урып-һуғыу эшенән һис тә бушай алмағанлыҡтан, Фирүзәне алып ҡайтыу уйы менән, ике туған Сәмсетдин ағаһы Үрге Уралға юл тота. Аллаһы Тәғәләнең мөғжизәһенән, моргка инеүенә генә туғаны күҙҙәрен асып ебәрә. Көтөлмәгән хәлдән Сәмсетдин нисек ҡысҡырып ебәргәнен дә һиҙмәй.\nФирүзә дауаханала хәтһеҙ ваҡыт ята. Шул осорҙа шәфҡәт туташтарының, табиптарҙың йылы мөғәләмәһе уны тотошлайы менән арбай. Һауығып сығыуға ҡыҙыҡай ҡәтғи ҡарарға килә: киләсәктә мотлаҡ табип һөнәрен һайлаясаҡ. Уйнағанда ла ул хыялын эшкә егә: ҡурсаҡтарын дауалау менән мәшғүл була. Йылдар үтә. Мәктәпте яҡшы билдәләренә генә тамамлаған ҡыҙ бер ниндәй ҡаршылыҡһыҙ Сибай ҡалаһындағы медучилищеға уҡырға инә. Дәүләт имтихандарын тик «бишле»гә тапшырған студент өсөн медицина институтында артабан юғары белем алыу мөмкинлектәре асыла. Әммә ошо мәлдә, туғыҙ баланы етем итеп, атайҙары яҡты донúяны ҡалдыра. Йәш фельдшерға хыялы менән хушлашыуҙан башҡа сара ҡалмай.\nБурыстан нисек ҡотолорға?04.08.2014\nРайон хакимиәтендә «Рысай» муниципаль унитар предприятиеһы һәм «Учалы МТС-ы»-ның бөгөнгө хәле тураһында кәңәшмә үтте.\nӘлеге ваҡытта ике предприятие эшмәкәрлеге лә район хакимиәте тарафынан етди контролгә алынған. Хужалыҡтар әлеге хакимиәт башлығы идара иткәнгә тиклем ҙур күләмдә банктан кредит юллай, мөлкәттәрен залогҡа һала. «Водоканал» һәм «Учалы электр селтәрҙәре» йәмғиәттәре поручитель ролендә сығыш яһай. «Рысай» МУП-ы - 28, ә «Учалы МТС-ы» 18 миллион һумлыҡ бурысҡа бата. Әлбиттә, аҡсаны алғас, уны ҡайтарырға ла кәрәк. Банктан еңел генә ҡотолоп булмағанын барыбыҙ ҙа яҡшы белә. Тәүҙә кредиттарын яйлап түләйҙәр, әммә һуңынан бурыстары күбәйә. Эш хаҡы менән тотҡарлыҡтар башлана, һалым инспекцияһы, пенсия фонды менән иҫәпләшеүҙәр ҡатмарлаша. Мәҫәлән «Учалы МТС-ы»-ның ғына эшселәренә 1 миллион 200 мең һум күләмендә бурысы йыйылған. Һуңғы йылдарҙа һауа шарттарының насар булыуы ла бәкәлдәренә һуға. Предприятиелар көтөлгән уңышты йыя алмай. Килемдәре сығымдарын ҡапламай. Кәңәшмәлә район хакимиәте башлығы хужалыҡ етәкселәренә проблемаларҙы кисекмәҫтән хәл итергә кәрәклеген әйтте. Шулай уҡ ауыл хужалығы бүлеге хеҙмәткәрҙәренә, депутаттарға ауыр мәсьәләне сисеү юлдарын эҙләргә ҡушылды.\nИң мөһиме - сифат04.08.2014\nУҙған аҙнала Наурыҙ ауыл Советында эш сәфәре менән район хакимиәте башлығы Фәрит Дәүләтгәрәев булып ҡайтты.\nУнда ул социаль объекттар эшмәкәрлеге менән танышты. Билдәле булыуынса, уҙған йылдың яҡшы һөҙөмтәләре өсөн ҡала-районыбыҙ республиканан грант алыуға өлгәште. 31 млн һумлыҡ аҡсаны ауыл Советтарына бүлеп биреү ҡарар ителде. Был йәһәттән Наурыҙ ауылы хакимиәтенә 500 мең һумдан ашыу аҡса йүнәлтелгән.\n- Йәһүҙә ауылында һыу мәсьәләһе киҫкен тора ине, хәҙер ундағы халыҡ ҡойоло булды, - тип аҡсаның файҙаланыу даирәһе менән таныштырҙы ауыл хакимиәте баш-лығы Закир Ғарипов. - Наурыҙҙың өс урамында скважина ҡаҙҙыттыҡ. Уларҙың хаҡы 200 мең һумға төштө. Шулай уҡ аҡсаларҙың бер өлөшө Наурыҙ ауылының мәҙәниәт йортон, балалар баҡсаһын, Мәҫкәү ауылы балалар баҡсаһын төҙөкләндереүгә йүнәлтелгән.\nИлселә байрам үтте04.08.2014\nЙәй - йыл миҙгеленең иң сағыу һәм күңелле мәле. Ауыл халҡын берләштереп, уларға ял бүләк итеп, Илселә күркәм байрам ойошторолдо.\nКөндөң моңһоу булыуы байрам дәртен һүрелтмәне. Коляскалар парады сараның төп биҙәге булғандыр, моғайын. Йәш ғаиләләр фантазиялары еткәнсе ҡыҙыҡлы образдар тыуҙырып, халыҡты ҡыуандырырға ашыҡты. Берәүҙәр йәмле йәй булып биҙәнһә, икенселәр самолет төҫөн алған ине. Йәштәрҙең ваҡыттарын йәлләмәй ғаилә менән конкурста ҡатнашыуҙары һөйөндөрҙө. Һөҙөмтәлә, гран-приға ат егеп, «батша-батшабикәне» (Эвелина, Аделина ҡыҙҙарын) килтергән Әлфинур һәм Венер Хажиәхмәтовтар лайыҡ булды. Беренсе урын Ян исемле улын Ян-1 самолетына «ултыртҡан» Светлана Бурмистроваға, икенсе урын - сәскә, күбәләк, шарҙар менән биҙәлгән «Йәй»ҙе алып килеүсе Гөлнара һәм Эльмир Солтановтарға бирелде.\nБайрам бәҫен мини футбол, волейбол буйынса ярыштар, башҡа төрлө уйындар күтәрҙе. Сыбаркүлдән тап улар өсөн килтерелгән батутҡа балалар сикһеҙ ҡыуанғандыр. Ауыл йәштәре тарафынан ойошторолған йырлы-бейеүле тамаша килгән ҡунаҡтарҙың кәйефен күтәрҙе. Күрешеп, аралашып, күңелле ял итеп алған халыҡ саранан бик ҡәнәғәт таралды.\nКүгәрсен районында алтынсы йыл рәттән «Байыҡ» республика балалар конкурсы үтте.\nУнда 3 йәштән алып 15 йәшкә тиклемге башҡорт бейеүен яратыусылар көс һынашты. Ярышта Учалы төбәгенән, һайлап алыу турҙарын уңышлы үтеп, үҙ оҫталығын биш үҫмер күрһәтте. Һөҙөмтәлә, Илгиз Сөләймәнов «Йыл асышы» тип табылды, Заһир Саҙрыев «Өмөт» номинацияһында дипломға лайыҡ булды. Үҙенең «Һыбайлы» бейеүе менән абруйлы жюри ағзаларын һоҡландырған Яңы Байрамғол ауылы ҡыҙы алты йәшлек Ләйсән Золотарева II урынға өлгәште. Малайҙар араһында өсөнсө баҫҡысты Азамат Рәхимов биләне. Ә Озерныйҙан Рафиҡ Ишмөхәмәтов лайыҡлы беренсе урынды яулап ҡайтты. Бар ҡатнашыусыларға «Афарин!» тиергә генә ҡала.\nБаҙарға сыҡтым әле04.08.2014\nҠалалағы үҙәк баҙарҙың яңы урынға күсеүе һатыусыларҙың эшенә ҡамасауламаны, буғай. Шау-гөр килгән тауыштар әллә ҡайҙан ишетелеп тора.\nҺәр сауҙа урынында була торған кеүек, төрлө халыҡ, төрлө тауар, төрлө аҙыҡ еҫтәре - баш әйләнеп китә, хатта. Ә сауҙа өҫтәлдәрендә нимә генә юҡ: йәш бәрәңге, һөт-ҡаймағынан алып, бүлмә гөлдәренә тиклем - барыһы ла урын алған бында. Тик һатып алыусыларға ҡарағанда, һатыусылар күберәк күренә. Улар араһынан төпкә уҙған һайын үҙеңдә һәр сауҙа итеүсенең өмөтлө, тапҡыр ҡарашын һиҙәһең, бындай хистәр бер ни тиклем уңайһыҙлыҡ та тыуҙыра кеүек, ләкин тауарҙарҙан һынырға әҙер торған кәштәләргә ҡарап бар донъя онотола.\nБыйылғы һауа торошо емеш-еләк йыйырға, һатырға яратыусыларҙы бер ни тиклем ҡыйын хәлгә ҡалдырҙы.\nАртҡа 1 2 3 Артабан


Фәйзи Ғәскәров исемендәге дәүләт академия халыҡ бейеүҙәре ансамбле хаҡлы рәүештә республиканың ынйыһы тип һанала. "Ғәскәровсылар"ҙың бейеүҙәре күңелдәрҙә оҙаҡ һаҡлана: уларҙа юғары хореографик оҫталыҡ, авторҙың үҙенсәлекле идеяһы, халыҡсан характерҙың иң сағыу һыҙаттары үрелгән. Коллективтың танылған солистарына бөтә донъя тамашасылары ҡул саба. Халыҡ бейеүҙәре ансамблендә ынйы бөртөктәре бар: кескәй төркөмдәр.\nКескәйҙәр ансамблгә алты йәштә килә. Көҙгө залдарҙа әле 160-тан ашыу йәш бейеүсе шөғөлләнә. Кемдер, бала шунда уҡ донъя халыҡтары бейеүҙәрен өйрәнә башлай, тигән фекерҙә. Әммә улар яңылыша. Бейеү - ул сәнғәт тә, спорт та, тимәк, етди әҙерлек эше кәрәк.\n- Кескәйҙәр күпмелер мөһим дисциплиналар өйрәнә, уларҙы белмәй тороп оҫта бейеүсе булып булмай, - ти кескәйҙәрҙең остазы һәм халыҡ бейеүҙәре ансамбле артисткаһы Альбина Нуриманова. - Һәр уҡыуҙар алдынан музыкаль белемлелек дәрестәре мотлаҡ. Улар ритм һиҙемен һәм музыканы ишетеү һәләтен үҫтерергә ярҙам итә. Балалар ритмлы гимнастика менән дә шөғөлләнә. Бер яҡтан, беҙ ритмикаға акробатика элементтарын индерәбеҙ, икенсе яҡтан, художестволы гимнастикаға яҡынлаштырабыҙ. Беҙҙәге тәрбиәләнеүселәр класта, станок янында кәрәкле дәрестәр ала, унда хореографик элементтар үҙләштерелә. Аҙнаһына өс тапҡыр бейеү өйрәнәбеҙ.\nЙәш бейеүселәр күп кенә элементтарҙы иҙәндә ятҡан килеш үҙләштерә. Кескәйҙәр гимнастика келәмдәрендә урынлаша һәм Альбина Радик ҡыҙы етәкселегендә күнекмәләр яһай.\nКескәйҙәр тырыша. Көслө тән һәм уға контроль - былар бейеүсе өсөн мөһим. Был мөһимлеге буйынса икенсе инструмент. Кескәйҙәр быны яҡшы аңлай. Бейеүҙә иң мөһиме - ул интеллект, аҡыл, ижади һәм тиҙ фекерләү һәләте.\n- Бейеү баш аша үтергә тейеш, быны аңламай тороп яҡшы бейеүсе булып булмай, - ти хореограф һәм билдәле артист Рөстәм Мөлөков. - Беҙ кескәйҙәргә нәҡ ошо ҡарашты һеңдерәбеҙ. Әгәр башта бейеү булһа, әгәр ул күңелдә янһа, егәрлелек һәм тырышлыҡ маҡсатҡа өлгәшергә ярҙам итә. Ә бер техника ғына уҡыусыны бейеү оҫтаһы яһай алмай.\nФәйзи Ғәскәров исемендәге дәүләт академия халыҡ бейеүҙәре ансамбле йәш бейеүселәрҙе йыйыуға етди ҡарай.\n- Һәм беҙ, Ғәскәров вариҫтары, һәр бала талантлы, тип һанайбыҙ, - ти ансамбль директоры Рәфис Хәлимов. - Беҙҙең төркөмгә эләгеүе ҡыйын түгел. Әгәр баланың бейергә оҫталығы бар икән - ҡуш ҡуллап алабыҙ. Баланың бейергә теләге булырға тейеш. Бөгөнгө көндә беҙҙә биш төркөмдә балалар шөғөлләнә.\nКескәйҙәр дәрестәргә махсус формала килә. Ҡыҙҙарҙа - ҡара төҫтәге гимнастика купальнигы һәм пачка һымағыраҡ аҡ итәк. Малайҙарҙа төҫтәр киреһенсә бүленгән: аҡ футболка һәм ҡара шорттар. Балетта бындай талапсанлыҡ ғәҙәткә ингән, тамашасы халыҡ бейеүендә ғәҙәттә төҫтәр һәм дәрт күрә. Кескәйҙәр үҙҙәренең тәүге сағыу костюмдарын майҙа аласаҡ - улар беренсе тапҡыр концерт бирә.\n- Кескәйҙәр бейеү спектаклендә ҡатнашасаҡ, әммә улар был турала белмәй әле. Был улар өсөн сюрприз буласаҡ. Беҙ шоу әҙерләйбеҙ, унда 10-12 номер күрһәтелә. Спектакль 45 минут барасаҡ. Май осраҡлы һайланманы, был айҙа мәктәптәрҙә каникул башлана, һәм майҙа концерт күрһәтергә лә уңайлы. Кескәйҙәр бейеүҙә яһаған тәүге аҙымын оноторға тейеш түгел. Шуға күрә беҙ йәш бейеүселәр тураһында фильм төшөрөргә уйлайбыҙ, - ти Альбина Нуриманова.\nТанылған коллективта алған дәрестәр тормошта ярҙам итәсәк, тип һанай ансамблдең кескәй ынйылары.\n- Беҙ күп, оҙаҡ шөғөлләнәбеҙ, күп көс түгәбеҙ, - ти Ләйсән Шаһисолтанова. - Беҙ үҙ ваҡытыбыҙҙы дөрөҫ бүлергә, тәртипле булырға өйрәнәбеҙ.\nЛәйсәнгә 12 йәш. Элегерәк ул башҡа коллективтарҙа шөғөлләнгән, ә хәҙер - "ғәскәровсылар" ансамблендә. Бейеү - ул хобби, тип һанай Ләйсән. Уның фекерен бер кем кире ҡаҡмай.\n- Ваҡыты шундай, кешеләр сәнғәт юлын һайлап бармай, - ти Рөстәм Мөлөков. - Айырыуса ир-аттар, егеттәр, малайҙар. Беҙҙә партнерҙар менән проблема юҡ, ә башҡа коллективтарҙа бар. Әлбиттә, беҙ ансамблдә тәрбиәләнгән бейеүселәрҙең халыҡ артисы булыуын теләр инек. Әммә беҙ профессионалдар әҙерләүҙе төп бурыс итеп ҡуймайбыҙ. Беҙ балаларҙа бейеүгә һөйөү тәрбиәләргә тырышабыҙ.\n- Кескәйҙәр бөтәһе лә егәрле һәм талантлы, - ти Альбина Нуриманова. - Әммә педагог баланы бейеүгә генә өйрәтмәй. Ул халыҡ мәҙәниәтенә лә һөйөү тәрбиәләргә бурыслы.\nКоллектив үҙенең 70 йыллығын билдәләйәсәк, һәм быуындың күсәгилешлелеге мөһим. Оҫталыҡ, идеялар, әхлаҡи сифаттар быуындан-быуынға күсә килә. Ансамбль етәкселеге коллектив ветерандары менән кескәйҙәр осрашыуын даими үткәрергә планлаштыра. Коллектив шулай уҡ музей асырға уйлай.\n- Бөгөнгө көндә 160 йәш бейеүсе "ғәскәровсылар" рухында áåéå¼ î¿òàëûºòàðûí ¼ƒëœøòåðœ, - ти ансамбль директоры Рәфис Хәлимов. - Кескәйҙәрҙе "ғәскәровсылар" репертуарында тәрбиәләйбеҙ. Коллективта дуҫлыҡ мөһим. Кескәйҙәрҙе быға ансамбль артистары төшөндөрә, был үтә мөһим. Шулай итеп бейеүгә ҡарата "ғәскәровтарса" айырым мөнәсәбәттәр эшләнелә. Кескәйҙәр - ул беҙҙең ынйыларыбыҙ. Улар тиҙҙән коллективты биҙәйәсәк.


Күк мандаты — Башҡорт Википедияһы\nКүк мандаты (ҡыт. упр. 天命, пиньинь: tiānmìng, палл.: тяньмин) — ҡытай сәйәси мәҙәниәтенең хаким иткән династияны легитимлаштырыу сығанағы булараҡ файҙаланылған традицион үҙәк төшөнсәләренең береһе. Чжоу дәүеренән, беҙҙең эраға тиклем XI быуаттан, киң билдәле. Яҡынса йөҙ йыл элек (Му-ван хакимлығы, беҙҙең эраға тиклем 976—922 йй.) Чжоуҙа мандат хужаһына ҡарата файҙаланылған «Күк Улы» (天子) термины киң таралыу ала.\nБи дискы, Көнсығыш Чжоу династияһы (билдәһеҙ тәғәйенләнештәге әйбер, ҡытай классикаһында уның формаһы Күк символы булараҡ нығынған)\nХакимлыҡ иткән йорт, хаҡлы рәүештә Дэ изгелеген туплаған "күк ышанысы"н ҡулында тотоп, Күк менән монополь элемтә урынлаштыра. Традицион конфуциан тарихты әйрәнеү фәне саф күңеллелекте юғалтыуҙы власты юғалтыуҙың төп сәбәбе тип аңлата. Шуға күрә Ҡытайҙың классик әҙәбиәтендә яңы династияға нигеҙ һалыусылар һис шикһеҙ саф күңелле булып баҫа, династияның ҡолауын мандатты юғалтыуға килтергән хакимдың әхләҡи яҡтан тарҡалыуы менән бәйләйҙәр.\nКүк мандатын юғалтыу бөтә ғәләм әһәмиәтендәге ваҡиға булып күҙ алдына килтерелә: уны катаклизмалары һәм мөғжизәләре булып торған килеш һүрәтләйҙәр.\n«Мэнцзы»ға ярашлы, хакимдың әхләҡһеҙлеге уны ҡолатыуҙың сәбәбе була ала, йәғни Күк уға мәңге ихтыяр ҡуйып тормай. Был концепция хакимдарҙың ҡайһы берҙәренә оҡшамай, ә Мин династияһын булдырыусы император Хунъу хатта трактаттан шул туралағы тексты алып уҡ ташлай. Уның вафатынан һуң текстың йөкмәткеһе яңынан тергеҙелә.\nШао премияһын тапшырыла торған миҙалда Күк мандатының исеме атала (ул премия 2004 йылдан алып астрономия, биология, медицина һәм математикалағы фәнни ҡаҙаныштар өсөн тапшырыла).\nhttps://ba.wikipedia.org/w/index.php?title=Күк_мандаты&oldid=816220 ҡабул ителгән\nПоследний раз редактировалась 21 июнь 2018 в 09:22\nБыл бит һуңғы тапҡыр 09:22 21 июнь 2018 үҙгәртелгән.


ҮҘӘК КЕНӘ ТҮГЕЛ СИТТӘГЕ БИҪТӘЛӘР ҘӘ ОНОТОЛМАҺЫН\nУҙған быуаттың 90-сы йылдар аҙағында тәүге тапҡыр баш ҡалаға килдем. Үҙәктә эштәрҙе тамамлағас, атайым менән Инорс биҫтәһенә юлландыҡ. Беренсенән, райондың исеменә аптыраным. Икенсенән, Телеүҙәктән Инорсҡа тиклем юл шул тиклем оҙаҡ тойолдо, хатта яңылышып, Өфөнән бөтөнләй ситкә сығып китмәнекме икән, тигән уйҙар башҡа килеп бөттө. Ниһайәт, Инорс тип аталған районға килеп ингәс, кәрәкле туҡталышҡа тиклем тағы ла байтаҡ барҙыҡ. Шул ваҡытта уҡ әле Инорс биҫтәһенең ҙур район икәне күңелгә һеңеп ҡалған. Икенсе көнөнә БДУ-ға тиклем юл да оҙаҡ булды һәм мин "Башҡаса бер ҡасан да был яҡҡа килмәйем", тип уйлап ҡуйҙым.


Сауд Ғәрәбстанында Башҡортостан вәкилдәре эшләйәсәк // Сәйәсәт | новости башинформ.рф\nСауд Ғәрәбстанында Башҡортостан вәкилдәре эшләйәсәк\n13:37, 23 марта 2011 Сәйәсәт\nСауд Ғәрәбстаны Короллегендә Башҡортостан Республикаһының даими вәкилдәре буласаҡ. Был хаҡта БЮТ телеканалының «Неслучайные люди» программаһында БР Президенты Хакимиәтенең Тышҡы һәм төбәк-ара бәйләнештәр идаралығы начальнигы Руслан Мирсаяпов хәбәр итте.\n— Вәкиллек әлегә асылмаған әле, — тип билдәләне Руслан Мирсаяпов. – Башҡортостан Президенты Сауд Ғәрәбстаны территорияһында үҙенең ҙур булмаған даими эшләүсе десантын булдырырға ҡарар итте.\nБыл мәсьәләлә Башҡортостан Ислам конференцияһы ойошмаһы ҡарамағындағы Рәсәй вәкиллегенең хуплауын алды.\n— Рәсәйҙең Ислам конференцияһы ойошмаһы ҡарамағындағы даими вәкиле Камил Исхаков беҙгә инфраструктура һәм логистика өлөшөндә тулыһынса булышлыҡ итергә тәҡдим итте, — тине БР Президенты Хакимиәтенең Тышҡы һәм төбәк-ара бәйләнештәр идаралығы начальнигы. – Беҙҙең республиканы ғәрәп илдәрендә танытыу өсөн телдәрҙе белгән бер нисә әүҙем кеше әлегә даими вәкиллектә хеҙмәт итәсәк.


Күңел йәш булһа, йөрәк ҡартаймай\n6 Декабрь 2018, 19:30\nСосновка ауыл мәҙәниәт йортонда үткән район ағинәйҙәре йыйынында фойены ҡумыҙ, мандолина моңдарына күмгән, иҫ киткес бай, матур күргәҙмәләре менән һәммәһенең иғтибарын йәлеп иткән Межгорье ҡалаһының “Көҙйылға” ҡатын-ҡыҙҙар ойошмаһы (һүрәттә) айырыуса һоҡландырғайны. Барлыҡҡа килеүенә бер йыллап ҡына ваҡыт уҙыуға ҡарамаҫтан, ихлас, дәрт-дарманлы, рухлы гүзәл заттарҙан торған был ойошма байтаҡ эштәр башҡарып, тос ҡына һөҙөмтәләргә ирешкән. “Республикабыҙҙағы ағинәйҙәр эше тураһында гәзит-журналдар, Интернет селтәре аша хәбәрҙар инек. Уларҙың әүҙемлеге, дәррәүлеге, изге маҡсаттарҙы бергәләп тормошҡа ашырыуы беҙҙе лә дәртләндереп ебәрҙе. Шөкөр, ниәт иткән - теләгенә еткән, бөгөнгө көндә үҙебеҙ ҙә ағинәйҙәр менән бергә мәж киләбеҙ”, - ти “Көҙйылға” ҡатын-ҡыҙҙар ойошмаһы рәйесе Фәнүзә Абайтулла ҡыҙы Хажина.\nӘйткәндәй, өлгөр ханымдарҙың тәүге эш һөҙөмтәләре яҡташтарының күҙенә шунда уҡ салына: сит-саттары сүпсар менән тулып, йәме киткән шишмә, ниһайәт, тау-тау ҡыйҙан ҡотолоп, “Мәрйәм шишмәһе” атамаһын ала. Репрессия ҡорбандары иҫтәлеген мәңгеләштергән аллеяға ла яңы һулыш өрөлә - ағинәйҙәр, “Йәш гвардия” йәштәр ойошмаһы менән берлектә, аллеяны таҙартып, ҡоймаларын буяп, сәскәләр ултырта.\nҠалала ойошторолған бер генә сара ла уларһыҙ үтмәй. Милли ҡоралдарҙа үтә танһыҡ башҡорт моңдарын яңғыратып, йәш быуынды халҡыбыҙҙың йыр-бейеүҙәре, йолалары менән таныштырып, рухи мираҫтарҙы ҡабаттан тергеҙә һөйкөмлө инәйҙәр.\nФорсат сыҡҡан һайын, дәррәү генә йыйылып, Белорет ҡалаһындағы балалар приютына ла бара “Көҙйылға”лар. Ғаилә бәхетенән, әсәй-атай һөйөүенән, иғтибарынан мәхрүм балаларға күңел йылыһын өләшеп, туйғансы уйнап, йырлап, сабыйҙарҙы бүләктәр менән ҡыуандырып ҡайта улар. “Приюттан тыш, балалар баҡсалары, мәктәптәр менән дә тығыҙ бәйләнеш тотабыҙ. Мәҫәлән, ҡалабыҙҙың 3-сө балалар баҡсаһында “2018 йыл - Ғаилә йылы” альбомының презентацияһын, 2-се урта мәктәптә балалар өсөн ҡоштар тураһында класс сәғәте үткәрҙек, Республика көнөнә арналған концертта ҡатнаштыҡ”, - ти ойошма ағзалары әңгәмә барышында.\nДаими рәүештә үткәрелеп торған ойошма ултырыштарында сетерекле мәсьәләләр тикшерелә, проблемаларҙы хәл итеү юлдары билдәләнә. Әйткәндәй, фекер алышыуға ҡала хакимиәтенән түрәләр ҙә саҡырыла икән. Эскән ғаиләләр менән әхлаҡи темаларға һөйләшеүҙәр алып барыу, уларға ҡурҡыныс һаҙлыҡтан ҡотолорға ярҙам итеү - ағинәйҙәр йөкмәгән бурыстар ҡатмарлы һәм мәшәҡәтле генә. Республика кимәлендә, районда ойошторолған сараларҙа ла һәр саҡ әүҙем “Көҙйылға” уңғандары. Иҙел башы йыйындарынан тыш, Учалы, Бөрйән райондарында үткән ҡорҙарға йөрөргә, костюмдар тегеп, Өфө ҡалаһында уҙған милли кейемдәр парадында ҡатнашырға, “Алтын тирмә” телевикторинаһында зирәклектә, отҡорлоҡта һынашырға ла, “Яратам һине, тормош!” VII Республика оло йәштәгеләрҙең үҙешмәкәр сәнғәт фестивалендә “Инструменталь ансамбль” номинацияһында дипломант булырға ла өлгөргән яҡташтарыбыҙ. Әленән-әле үҙ-ара тәжрибә уртаҡлашырға ла мөмкинлек таба ағинәйҙәр. Фәнүзә Хажина милли кейем тегеү, Алһыу Тимерова буҙа ҡойоу, Рәмзиә Сыңғыҙова - ҡағыҙҙан декупаж, Ғәлиә Ғилманова салфеткалар эшләү, Фәрзәнә Хафизова яулыҡ, шарф бәйләү буйынса оҫталыҡ серҙәре менән бүлешкән дә инде.\nҒөмүмән, йәмәғәт тормошоноң уртаһында ҡайнаған, телем, илем тип саң ҡаҡҡан, замандың йөмлә яңылығына әҙер тороп, күңел бошорор хәл-ваҡиғаларға, ғәҙелһеҙлеккә ҡаршы үҙ фекерен, ризаһыҙлығын асыҡтан-асыҡ белдерергә йөрьәт ҡылған һиҙгер ҙә, шәфҡәтсел дә, сая рухлы ҡатын-ҡыҙҙарыбыҙ, ысын мәғәнәһендә, милләтебеҙҙең ҡалҡаны бөгөн. Шуныһы асыҡ, ил инәләренең изге эшен ҡеүәтләп, улар менән йәнәш атлағандар тура юлдан тайпылмаҫ.


Ололар көнө уңайынан Өфөлә байрам саралары үтәсәк // Йәмғиәт | новости башинформ.рф\nОлолар көнө уңайынан Өфөлә байрам саралары үтәсәк\n17:28, 30 сентября 2010 Йәмғиәт\nӨфөлә Ололар көнөн байрам итеү беренсе октябрь менән генә сикләнмәйәсәк. Был көнгә бағышланған байрамдар ай буйына дауам итергә тейеш. Социаль хеҙмәтләндереү үҙәктәрендә ололар өсөн октябрь дауамында концерт программалары, шиғриәт кисәләре, экскурсиялар ойоштороласаҡ, мохтаждарға тейешле социаль-көнкүреш, әйберләтә һәм аҙыҡ-түлек ярҙамы күрһәтеләсәк.\nЙома, 1 октябрь, тураһында һөйләгәндә, баш ҡаланың бер нисә майҙанында концерттар ойошторолоуын билдәләргә кәрәк. Мәҫәлән, Октябрь районында байрам программалары "Сәләм" балалар-үҫмерҙәр үҙәгендә, 49-сы дөйөм белем биреү мәктәбендә, район хакимиәтендә, Нуғай ауылының Мәҙәниәт йортонда үтәсәк. Ошо уҡ көндө «Дуҫлыҡ», «Данко» һәм «Буревестник» үҫмерҙәр клубы тәрбиәләнеүселәре Өфөнөң ҡарттар һәм инвалидтар йорто-интернатында «Йәшлегебеҙ йырҙары» концерт программаһы менән сығыш яһаясаҡ.\n"Башинформ" агентлығына Октябрь районы хакимиәтенең мәғлүмәт-аналитика бүлегенән хәбәр итеүҙәренсә, октябрҙә бында йәнә 50-60 йыл бергә йәшәгән парҙарҙы ҡотларға ниәтләйҙәр.


Башҡортостанда тәүлек эсендә 400-ҙән ашыу пневмония менән сирләү осрағы теркәлде // Йәмғиәт | новости башинформ.рф\n16:48, 24 ноября 2020 Йәмғиәт\nБашҡортостанда тәүлек эсендә 400-ҙән ашыу пневмония менән сирләү осрағы теркәлде Фото: Олег Яровиков\nБашҡортостанда тәүлек эсендә 400-ҙән ашыу пневмония менән сирләү осрағы теркәлде. Һаулыҡ һаҡлау министрлығының 24 ноябргә ҡарата мәғлүмәтенә ярашлы, бер тәүлектә дауахананан тыш пневмония осрағы 411-гә етте. Шулай уҡ тәүлек эсендә 416 пациент дауаханан сығарылды.\nБөгөнгә коронавирус менән сирләгәндәр һаны — 13446, яңы пациенттар – 128.\nСтационарҙа 353 кеше дауалана, уларҙың 36-һы – ауыр хәлдә, 13-ө – үпкәне яһалма елләтеү аппаратында. Амбулатор дауаланыуҙа – 1499 кеше. Бер тәүлектә — 92, бөтәһе 11518 пациент дауахананан сығарылды.\nCOVID-19-ҙан яңы үлем осраҡтары теркәлмәгән. Рәсми мәғлүмәттәр буйынса, бөтәһе 76 кеше вафат булған.\nБөтәһе 1632171 тикшереү үткәрелгән, 1579321 кеше тикшерелгән. Бер тәүлектә 10191 тикшереү уҙғарылған, 9966 кеше тикшерелгән.


БСТ-ны ҡытайҙар ҙа ҡарай » Башҡортостан гәзите\n"Башҡортостан гәзите" » Йәмғиәт » БСТ-ны ҡытайҙар ҙа ҡарай\nБСТ-ны ҡытайҙар ҙа ҡарай 15.09.2018 // Йәмғиәт\nҠытайҙа Рәсәйҙең, Ҡаҙағстандың, Тажикстандың һәм Белоруссияның 12 телекомпанияһы араһында видеоконтент менән алмашыу хаҡындағы килешеүгә ҡул ҡуйылды. Халыҡ-ара консорциумда БЮТ телеканалы ла ҡатнашты.\nЯҡтар үҙ эфирында тапшырыу өсөн программалар менән алмашыуҙың берҙәм системаһын ойошторорға килеште. Ҡытайҙың боронғо баш ҡалаһы Сиандә “Бер һыҙат — бер юл” халыҡ-ра медиасаммитында килешеүгә ҡул ҡуйыу һәм яңы проектты ғәмәлгә индереү тантанаһы булды.\n— Яңы килешеү халыҡ-ара юҫыҡта БЮТ телеканалы тотҡан урынды арттырыу мөмкинлеген бирәсәк. Мәнфәғәттәребеҙ өлкәһенә хәҙер Ҡаҙағстан, Белоруссия һәм Тажикстан өҫтәлә. Ошо илдәрҙәге тамашасыларға беҙҙең контент, Башҡортостан тураһындағы мәғлүмәттәр ҡыҙыҡлы булыр, тип ышанам. Ҡытайҙың төп халыҡ-ара каналы — CGTN-ға килгәндә, хеҙмәттәшлегебеҙ тағы ла көсәйәсәк, — тине “Башҡортостан” телерадиокомпанияһы дәүләт унитар предприятиеһы директоры Рөстәм Зарафетдинов.


Ҡотҡарыусылар бөгөн Өфөлә юғалған ҡыҙҙың кәүҙәһен тапты\nИҫегеҙгә төшөрәбеҙ, өс кешенән торған төркөм кисә Инорс биҫтәһендәге күл буйына ял итергә килә. Әммә билдәһеҙ сәбәп менән ҡыҙҙарҙың береһе ҡапыл ғәйеп була. Һуңынан уның кейемдәре эргәләге ҡыуаҡ төбөндә табыла. Бөгөн көндөҙ водолаздар күл төбөндә ятҡан мәйеткә юлыға. Әле хоҡуҡ һағында тороусылар фажиғә сәбәптәрен асыҡлай.


23 апрелдә - Башҡорт теленән халыҡ-ара диктант\nБашҡорт телен һаҡлау һәм үҫтереү фонды Башҡортостандың Мәғариф һәм фән, Мәҙәниәт министрлыҡтары, Бөтә донъя башҡорттары ҡоролтайы менән берлектә 23 апрелдә «Башҡорт теленән халыҡ-ара диктант-2022» акцияһын үткәрә. Сара онлайн һәм оффлайн тәртибендә уҙғарыла.\nАкцияла ҡатнашырға теләгәндәр өсөн Башҡорт дәүләт университетында, М. Аҡмулла исемендәге Башҡорт дәүләт педагогия университетында, Башҡортостандың Мәғарифты үҫтереү институтында, Милли музейҙа майҙансыҡтар ойошторола. Өҫтәмә оффлайн майҙансыҡтар исемлеге менән https://bashdictant.ru/ сайтында танышырға мөмкин.\n2022 йылдың 23 апрелендә 11.00 сәғәттә (Өфө ваҡыты) тура эфирҙа Башҡортостан юлдаш телевидениеһында, «Бәйләнештә» социаль селтәрендә, телеграм-каналда диктант тексы тура эфирҙа уҡыла башлай:\n11.00 - 11.25 сәғәттә – башҡорт телен башланғыс кимәлдә белгәндәр өсөн;\n11.30 - 12.00 сәғәттә – башҡорт телендә иркен аралашҡандар өсөн;\n12.05 - 12.30 сәғәттә – башҡорт теленең төньяҡ-көнбайыш диалектында һөйләшкән һәм яҙғандар өсөн.\nҺәр ҡатнашыусының диктантты өйҙә үҙаллы яҙыу мөмкинлеге бар. Тамамланғас, ҡағыҙҙағы тексты фотоға төшөрөп, bashdictant2022@mail.ru электрон почтаһына йәки телеграмма-ботҡа - https://t.me/bash_dictant_bot 24 апрелдең 23.59 сәғәтенә тиклем ебәрергә кәрәк.\nШул уҡ ваҡытта диктантты 24 апрелдең 23.59 сәғәтенә тиклем https://bashdictant.ru/ рәсми сайтында һәм ойоштороусыларҙың социаль селтәрҙәрҙәге сәхифәләрендә (https://vk.com/bash_tv, https://vk.com/bash_fond) эфирҙың видеояҙмаһын ҡарап яҙырға мөмкин.\nДиктант темаһы һәм тексы ойоштороусылар тарафынан билдәләнә. Ул ғалим-филологтар, башҡорт теле һәм әҙәбиәте уҡытыусылары ярҙамы менән өс вариантта әҙерләнәсәк: башҡорт телен башланғыс кимәлдә белгәндәр, башҡорт телендә иркен аралашҡандар һәм башҡорт теленең төньяҡ-көнбайыш диалектында һөйләшкән, яҙғандар өсөн.\nДиктантта ҡатнашыусыларға сертификаттар электрон почтаға йә телеграм-боттан ебәреләсәк. Акцияның рәсми һөҙөмтәләре 30 көн арауығында https://bashdictant.ru/ сайтында баҫтырылып сығасаҡ.


«Объективта Италия» Башҡортостан-Италия эшлекле даирәләр форумы // Иҡтисад | новости башинформ.рф\n«Объективта Италия» Башҡортостан-Италия эшлекле даирәләр форумы\n10:23, 26 мая 2010 Иҡтисад\nӨфөлә «Объективта Италия» Башҡортостан-Италия эшлекле даирәләр форумы үтте.\nБашҡортостанда Италия менән хеҙмәттәшлеккә ҙур әһәмиәт бирелә. Республикала төрлө өлкәләрҙә берлектәге ҙур проекттар уңышлы тормошҡа ашырыла: нефтехимия, ағас эшкәртеү, аҙыҡ-түлек сәнәғәте, төҙөлөш индустрияһы, ауыл хужалығы, сауҙа. Былтырғы йомғаҡтар буйынса Италия төбәгебеҙҙең төп дәүләт-партнерҙары араһында етенсе урында торҙо.\nБыл көндө Өфөлә мөһим ваҡиға булды: Италия-Рәсәй сауҙа палатаһының Башҡортостан вәкиллеге асылды. Был илебеҙҙә палатаның икенсе төбәк вәкиллеге. Беренсеһе – Мәскәүҙә.\nБашҡортостан яғынан Башҡортостан-Италия форумын асыуҙа БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, БР Президенты ҡарамағындағы Дәүләт советнигы Сергей Лаврентьев, республиканың иҡтисади үҫеш министры Евгений Евтушенко, Сауҙа-сәнәғәт палатаһы етәкселеге, эшҡыуарлыҡ берләшмәһе вәкилдәре, ҡыҙыҡһынған компаниялар етәкселәре ҡатнашты.\nИталия делегацияһын Италия-Рәсәй сауҙа палатаһы президенты, «Италия-Рәсәй мөнәсәбәттәрен үҫтереү үҙәге» фонды президенты Розарио Алессандрелло етәкләй. Уның менән бергә форумға күптән инде Рәсәйҙә уңышлы эшләгән итальян фирмалары вәкилдәре килгән. Форумда улар үҙ компаниялары менән бер аҙ таныштырып үтте.\nИталия-Рәсәй сауҙа палатаһы президенты палатаның Башҡортостан вәкиллеге етәксеһе Руслан Кинйәкәевҡа палата сертификатын – вәкиллекте асыуҙың рәсми билдәһен тапшырҙы.\nЭшлекле форумда Башҡортостан менән Италия араһындағы мөнәсәбәттәрҙе нығытыуға булышлыҡ иткән йәмәғәтселек һәм бизнес вәкилдәрен наградлау үткәрелде.\nТеги: форумдар, тышҡы бәйләнештәр, Италия


Ҡарар ҡабул итеү хоҡуғынан мәхрүм ителгән ата-әсә ғаилә артыҡ йомшаҡ аҡш\nМәскәү суд сәләмләй америка, элекке малайҙы уллыҡҡа скоробогатова рәсәй иван талап итә һәм уның сестрой-близнецов Даша, ата-әсә хоҡуғынан мәхрүм ителгән. Беҙ суд сәләмләй америка, ата-әсә, ире өсөн хоҡуғынан мәхрүм крейвер Дарья Скоробогатова.\nӘммә уның өсөн артыҡ йомшаҡ Cravers, кем ғәйепле, улар ҡатнашты. Иван улы вафат була, дүшәмбе ҡалаһында рәсәй тышҡы сәйәси ведомствоһы Константин Долгов кеше хоҡуҡтары буйынса вәкил Twitter яҙылған. Психолог тине ҡыҙ, dashas хәлем яҡшырҙы тип, үҙеңде күпкә яҡшыраҡ тоя һәм опекун ғаилә ул, — тине рәсәй дипломаты. Иван 2009 йылда вафат булған. скоробогатова ижтимағи резонанс тыуҙырҙы.\nУлар үлтереүҙә ғәйепләнә\ncravers улын тәрбиәгә алған, һәм улар 2010 йылдың февралендә ҡулға алынған. Малайҙары вафат була, сөнки уны туҡмай һәм бушатыу булыр, — тине прокурор. Оҙайлы тикшереүҙәрҙән һуң, уны үлтерә ғәйепләүҙәр өсөн судҡа дәлилдәр етерлек булыуын таный. ғәйептен америка заклятие предъявление. Непредумышленный үлтергән һәм алты айға хөкөм урынына төрмәгә табан улар ғәйепле тип танылды. Хөкөм ҡарарын тәнҡит утын ҡырҡа